DA Den Europæiske Unions Tidende C 198/1

Niende årsrapport vedrørende gennemførelsen af Rådets fælles aktion af 12. juli 2002 om Den Europæiske Unions bidrag til bekæmpelse af destabiliserende ophobning og spredning af håndskydevåben og lette våben (2002/589/FUSP)

(2010/C 000/01)

INDLEDNING

I 2009 fortsatte EU med at fremme spørgsmålet om håndvåben og lette våben (SALW) i alle multilaterale fora og i sin politiske dialog inden for rammerne af de relevante internationale instrumenter såsom FN's 2001-handlingsprogram vedrørende forebyggelse, bekæmpelse og udryddelse af ulovlig handel med håndvåben.

I overensstemmelse med Rådets konklusioner om medtagelse af et SALW-element i aftaler mellem EU og tredjelande, der blev vedtaget i december 2008, blev der i 2009 ført en række forhandlinger, herunder om en SALW-klausul. Der blev inden for disse rammer opnået enighed om et SALW-element med Kina, Irak, Libyen og Sydkorea.

EU fortsatte med at yde bistand til tredjelande og internationale og regionale organisationer til bekæmpelse af destabiliserende ophobning af SALW. Dette omfattede gennemførelse af projekter inden for rammerne af flere fælles aktioner og rådsafgørelser samt gennem udviklings- og samarbejdsinstrumenter og gennem projekter, som EU-medlemsstater har støttet på nationalt grundlag.

I 2009 fortsatte EU med at deltage i processen med henblik på en våbenhandelstraktat (ATT). Alle EU-medlemsstater stemte for FN's Generalforsamlings 2009-resolution om ATT, hvori der blev indkaldt til en international konference med henblik på forhandlinger om en traktat om våbenhandel i 2012. EU fortsatte desuden med at inddrage tredjelande og tilskynde dem til at støtte processen, herunder ved gennemførelse af Rådets afgørelse 2009/42/FUSP om fremme af processen hen imod en traktat om våbenhandel mellem tredjelande, med organisering af fem regionale seminarer i 2009.

EU-strategien for bekæmpelse af ulovlig ophobning af og handel med SALW samt ammunition hertil, som Det Europæiske Råd vedtog den 15.-16. december 2005, sikrer fortsat den strategiske styring af EU's og dets medlemsstaters aktiviteter på SALW-området gennem de forskellige disponible instrumenter.

Denne rapport er udarbejdet som led i gennemførelsen af Rådets fælles aktion 2002/589/FUSP. Den omhandler aktiviteter i 2009, og den er struktureret i tre dele og et bilag:

— Del I omhandler medlemsstaternes indsats for at løse problemerne i forbindelse med håndvåben og lette våben på nationalt plan

— Del II omhandler de internationale gennemførelsesbestræbelser

— Del III beskæftiger sig med deltagelsen i internationale organisationers arbejde og regionale ordninger på området konventionelle våben, særlig håndvåben og lette våben

— Bilaget omfatter en liste over EU-medlemsstaternes kontaktpunkter på SALW-området.

I. NATIONALE GENNEMFØRELSESBESTRÆBELSER I 2009

EU vedtog den 8. december 2008 fælles holdning 2008/944/FUSP. Vedtagelsen af dette retligt bindende instrument markerede den formelle, vellykkede afslutning på en revision af kodeksen og endnu en milepæl i indsatsen for at forbedre EU's eksportkontrolstandarder. Den fælles holdning udgør et væsentligt ajourført og opgraderet instrument, der træder i stedet for adfærdskodeksen. Den indeholder flere nye elementer, der uddyber og udvider anvendelsesområdet. Disse elementer er bl.a. en udvidelse af kontrollen til at omfatte våbenmæglervirksomhed, transittransaktioner og immateriel teknologioverførsel samt gennemførelse af skærpede procedurer for at harmonisere medlemsstaternes eksportpolitikker. Medlemsstaterne erkender, at stater, der eksporterer militærteknologi og -udstyr, har et særligt ansvar, og har endnu en gang vist, at de er fast besluttet på at hindre eksport af militærteknologi og -udstyr, som kan anvendes til uønskede formål, såsom intern undertrykkelse eller international aggression, eller bidrage til regional ustabilitet.

I.A. Samarbejde, samordning og udveksling af oplysninger mellem administrative og retshåndhævende myndigheder

I det følgende redegøres der for EU-medlemsstaternes nationale indsats i 2009 for at styrke samarbejdet mellem de nationale administrative og retshåndhævende myndigheder, som har ansvaret for at håndtere de risici, der er forbundet med ulovlig handel med og voldsom ophobning af SALW:

ØSTRIG

Østrig har yderligere fremmet samarbejde, samordning og udveksling af oplysninger mellem administrative og retshåndhævende myndigheder. I 2009 blev der afholdt tværministerielle møder mellem ministeriet for europæiske og internationale spørgsmål, indenrigsministeriet, økonomi- og arbejdsministeriet og forsvarsministeriet.

BULGARIEN

Bulgarien har yderligere fremmet interinstitutionelt samarbejde, samordning og udveksling af oplysninger for at imødegå ophobning og spredning af SALW og for at forebygge ulovlig handel.

TJEKKIET

Ifølge lov nr. 122/Sml. 1997 om ministerier og centrale myndigheder i Tjekkiets statsadministration som ændret henhører kontrollen med og overvågningen af våben og ammunition, våbenhandel, -overførsel, -mæglervirksomhed og -tilladelser og overholdelse af relevante love, traktater, konventioner, dekreter og andre bestemmelser under følgende institutioners kompetence:

Indenrigsministeriet

Industri- og handelsministeriet

Forsvarsministeriet

Toldmyndighederne

Udenrigsministeriet er koordinator og nationalt kontaktpunkt for forbindelserne med andre lande og internationale organisationer i SALW-spørgsmål og i spørgsmål, der følger af Tjekkiets internationale forpligtelser.

CYPERN

I politihovedkvarteret er der oprettet et nationalt våbenarkiv, og en elektronisk database letter udvekslingen af oplysninger om SALW med andre kompetente myndigheder i EU, regionale organisationer og tredjelande.

DANMARK

Det generelle system i Danmark

Den danske lovgivning om våben og eksplosivstoffer, herunder bestemmelserne om håndvåben og lette våben, forvaltes af Justitsministeriet.

Våben og ammunition må efter bestemmelserne i den danske lovgivning om våben og eksplosivstoffer ikke importeres, fremstilles, erhverves, besiddes eller bæres uden en tilladelse, der er udstedt af justitsministeren eller af den, ministeren har bemyndiget dertil.

Det er også fastsat i lovgivningen, at ingen former for våben eller eksplosivstoffer, heller ikke ammunition, må eksporteres uden en særlig tilladelse fra justitsministeren. Denne bestemmelse omfatter også håndvåben og lette våben.

Justitsministeren har givet de lokale politikredse bemyndigelse til at udstede visse af de ovennævnte tilladelser vedrørende håndvåben og lette våben (besiddelse af skydevåben osv.).

Databaser og registre

Det danske politi har oprettet en central elektronisk database (Politiets Våbenregister), hvor alle, der har bemyndigelse til at besidde skydevåben, er registreret ud fra modtagne ansøgninger om våbentilladelse til skydevåben og registrerede køb af glatløbede haglgeværer osv. Registret indeholder også oplysninger om bortkomne og stjålne våben.

Politiets Våbenregister omfatter alle relevante oplysninger, herunder våbenkategori og -type, fremstilling, model, mærke (nummer), kaliber og særlige kendetegn. Hvert våben er registreret under et særligt identifikationsnummer. Politiet kan beordre våbnet mærket med identifikationsnummeret, hvis våbnet ikke er mærket fra producentens side. Registret indeholder også historiske oplysninger, der gør det muligt at finde oplysninger om tidligere ejere af et våben.

Oplysninger om bortkomne skydevåben osv. rapporteres også til Schengeninformationssystemet (SIS).

Alle danske skytteforeninger skal desuden oprette deres eget våbenregister, der skal indeholde oplysninger om alle skydevåben, som ejes af foreningen og dens medlemmer.

Virksomhedsindehavere, som har tilladelse til handel med våben, skal desuden føre et register og — efter specifikke instrukser fra politiet — regelmæssigt rapportere til Politiets Våbenregister om deres køb og salg af våben.

ESTLAND

Estland har i 2009 yderligere fremmet samarbejde, samordning og udveksling af oplysninger mellem de relevante ministerier og statslige myndigheder. Der blev holdt møder med repræsentanter for udenrigsministeriet, forsvarsministeriet, økonomi- og kommunikationsministeriet, sikkerhedspolitiet, skat og told og den estiske retshåndhævelsesmyndighed i udenrigsministeriets regi for at drøfte spørgsmål vedrørende eksportkontrol, undersøge og evaluere relevansen af den gældende lovgivning og identificere forældede eller irrelevante bestemmelser om overførsel af våben, militært udstyr og produkter med dobbelt anvendelse. Der blev desuden organiseret et dagslangt oplysningsseminar om eksportkontrol (hvor der også blev fokuseret på håndvåben og lette våben) i november 2009 i udenrigsministeriet. Seminaret skulle tjene til at øge oplysningsniveauet i civilsamfundet, ikke-statslige organisationer og forskellige sektorer og hos producenter.

FINLAND

Den nationale samordningsgruppe af SALW-eksperter fortsatte sit arbejde i 2009. Gruppen består af repræsentanter for de ministerier, der beskæftiger sig med våbenkontrol, nedrustning og ikke-spredning af SALW, og repræsentanter for nationale ikke-statslige organisationer, der arbejder med dette spørgsmål. Gruppen drøfter bl.a. Finlands politik på SALW-området, gennemførelse af de nationale, regionale og globale bestemmelser og bilateral bistand til SALW-projekter.

Den øverste ledelse af det finske politi blev skilt ud fra indenrigsministeriet, og politistyrelsen blev oprettet den 1. januar 2010. Opgaverne med at udstede tilladelser til skydevåben til civilt brug og generelt at føre tilsyn med overholdelsen af loven om skydevåben blev overført til politistyrelsen.

Det generelle tilsyn med loven om skydevåben henhører under indenrigsministeriets kompetence. Politiet fører tilsyn med overholdelsen af loven. Grænse- og toldmyndighederne fører tilsyn med overholdelsen af loven på deres respektive kompetenceområder.

SALW, der konfiskeres eller frivilligt overgives til staten, destrueres, hvis de ikke overgives til de statslige myndigheders samlinger. Disse SALW destrueres ved, at politiet skærer dem i mindre dele. Det samlede antal skydevåben, der blev destrueret i 2009, var på 6 338, og det er 97 % af det samlede antal skydevåben, der blev konfiskeret eller overgivet til staten.

TYSKLAND

Truslen mod fred, sikkerhed og udvikling fra destabiliserende ophobning og spredning af håndvåben og lette våben samt ammunition hertil vækker fortsat stor bekymring. Tyskland går ind for en samlet tilgang til at bekæmpe og bidrage til at sætte en stopper for destabiliserende ophobning og spredning af håndvåben og lette våben samt ammunition hertil. Som en af EU's medlemsstater søger Tyskland at nå dette mål ved hjælp af den EU-strategi for bekæmpelse af ulovlig ophobning af og handel med SALW samt ammunition hertil, som Det Europæiske Råd vedtog på mødet den 15.-16. december 2005.

Forbundsudenrigsministeriet afholdt regelmæssigt møder i den nationale gruppe vedrørende samordning af SALW-spørgsmål. På disse møder deltager eksperter i våben- og eksportkontrol fra ministerier, administration, den militære våbenkontrolenhed og ikke-statslige organisationer for at drøfte spørgsmål vedrørende håndvåben og lette våben samt ammunition hertil. Gruppen drøfter bl.a. Tysklands SALW-politik i internationale og regionale fora, multilateral og bilateral bistand samt gennemførelse af nationale, regionale og globale bestemmelser. Møderne ledes af en repræsentant for forbundsudenrigsministeriet.

Der har været taget forskellige initiativer vedrørende samarbejdet på nationalt plan mellem administrative organer og retshåndhævelsesorganer. Initiativerne omfattede nylig vedtaget lovgivning, men også undersøgelser af, hvordan den gældende lovgivning fungerede i praksis. Uddannelsesforanstaltninger indgik regelmæssigt i disse bestræbelser. I 2009 drejede det sig især om følgende initiativer:

Tyskland har taget konkrete skridt til at gennemføre bestemmelserne i FN-protokollen om bekæmpelse af ulovlig fremstilling af og handel med skydevåben og dele, komponenter samt ammunition hertil, der er et supplement til FN's konvention om bekæmpelse af grænseoverskridende organiseret kriminalitet, og bestemmelserne i det internationale instrument, der skal gøre det muligt for stater på en pålidelig måde og i god tid at identificere og spore ulovlige håndvåben og lette våben. Med de heraf følgende ændringer af våbenloven er mærkning af våben og pligten til at føre registre udvidet til også at omfatte vitale våbendele, hvilket betyder, at det er blevet lettere at spore våbnenes oprindelse på internationalt plan.

GRÆKENLAND

Ministeriet for borgerbeskyttelse og politiets hovedkvarter prioriterer bekæmpelse af ulovlig handel med håndvåben og lette våben meget højt. Der sættes alt ind på at reducere, om ikke fjerne, dette fænomen og bevare civilbefolkningens følelse af sikkerhed.

Målet for kriminalitetsbekæmpelsespolitikken i 2009 var at øge konfiskeringen af ulovligt ejede eller handlede SALW ved, at de kompetente politimyndigheder udarbejdede handlingsplaner med særligt fokus herpå. Bestræbelserne er primært koncentreret om to områder:

1. kontrol af samtlige trin af den lovlige våbenhandel (import, handel, besiddelse, anvendelse)

2. intensivering af kontrollen i samarbejde med andre kompetente myndigheder med det formål at spore og konfiskere ulovligt importerede, handlede, ejede og anvendte håndvåben og lette våben.

a) Foranstaltninger til kontrol med den lovlige handel med SALW

Ministeriet forestår driften af en elektronisk database, der er den nationale centrale myndighed for udveksling af oplysninger, og som kan modtage og sende oplysninger om alle lovligt handlede og ejede våben direkte. Denne database ajourføres hele tiden med alle ændringer i ejerforhold. Alle manglende våben — hvad enten de er bortkommet, stjålet, bortkommet ved svig eller genstand for en sporing — indføres i denne database, så de kan blive konfiskeret eller brugt som bevis i straffesager og identificeret, hvis de bliver fundet.

Databasen angiver hvert våbens historie fra importen til den sidste lovlige indehaver (våbenregister). Denne database letter desuden udvekslingen af oplysninger om SALW med andre myndigheder i Grækenland og i andre lande. Der er fastsat et mindste antal kontroller for hver måned i hver virksomhed, der beskæftiger sig lovligt med våbenhandel. Kontroldata krydstjekkes med data, der er indlæst i ministeriets elektroniske database.

— Bestemmelserne i gældende lov nr. 2168/1993 og de relevante ministerielle afgørelser overholdes nøje. Disse bestemmelser udgør størstedelen af den lovgivningsramme, der gælder for våben i Grækenland. Denne lov er blevet harmoniseret med direktiv 91/477/EØF og Schengenkonventionen, og i nogle tilfælde indeholder den endog strengere bestemmelser (artikel 15 i lov nr. 2168/1993 og artikel 272 i straffeloven som ændret ved lov nr. 2928/2001).

— Lovlig handel med håndvåben og lette våben i Grækenland (import, eksport, handel og transit) kræver en særlig tilladelse, som skal udstedes af den kompetente myndighed i henhold til bestemmelserne i lov nr. 2168/1993.

— Samarbejdet er udmærket mellem de nationale myndigheder (havne- og toldmyndigheder, myndigheden for særlig kontrol) og de militære myndigheder, der også udveksler oplysninger med de kompetente myndigheder i de lande, hvorfra der importeres våben eller transporteres våben gennem Grækenland.

b) Foranstaltninger til kontrol med den ulovlige handel med SALW

— Da bilateralt samarbejde på regionalt og internationalt plan anses som en absolut nødvendig forudsætning for at hindre og bekæmpe ulovlig handel med våben mellem landene, har Grækenland undertegnet aftaler om politisamarbejde med nabolandene og deltager i internationale, regionale og bilaterale organisationer (det ionisk-adriatiske initiativ, SECI, Europol, Interpol).

— Alle køretøjer og personer kontrolleres ved indrejse i Grækenland ved de etablerede indrejsesteder.

— Der foretages hele tiden kontrol ved land- og søgrænser (i samarbejde med havnemyndighederne) for at forhindre, at personer, der rejser ulovligt ind i Grækenland, ulovligt importerer våben.

— De afslørede tilfælde efterforskes grundigt for at spore og optrevle net, der kan anvendes til ulovlig våbenhandel.

— I områder med store problemer med handel med og besiddelse og anvendelse af våben træffes der særlige foranstaltninger i samarbejde med lokalsamfund og lokale instanser.

UNGARN

Ungarn har yderligere fremmet interinstitutionelt samarbejde, samordning og udveksling af oplysninger for at imødegå ophobning og spredning af SALW og for at forebygge ulovlig handel. Der er i 2009 blevet afholdt regelmæssige møder mellem repræsentanter for udenrigsministeriet, forsvarsministeriet, justits- og retshåndhævelsesministeriet og andre myndigheder.

IRLAND

Erhvervs-, handels- og beskæftigelsesministeriet forestod som den myndighed, der giver tilladelse til eksport af militært udstyr og udstyr med dobbelt anvendelse, gennemførelsen af eksportkontrolloven fra 2008.

Udenrigsministeriet arbejdede hele året tæt sammen med transportministeriet for at sikre, at de i dette ministerium var fuldt ud klar over risikoen for, at der bliver transporteret ulovlige våben med fly.

LUXEMBOURG

Udenrigsministeriet har fået til opgave at sørge for forbindelserne med andre stater og organisationer med henblik på international samordning på området håndvåben og lette våben.

MALTA

Ministeriet for politi, told og handel og udenrigsministeriet indledte et permanent samarbejde og udvekslede løbende oplysninger. Alle bevægelser vedrørende import og eksport af våben involverer en samordnet mekanisme mellem de forskellige ministerier som fastsat i den relevante nationale lovgivning.

POLEN

Polen har yderligere fremmet interinstitutionel udveksling af oplysninger for at forebygge ulovlig handel.

PORTUGAL

Bestræbelserne for at fremme samarbejde, samordning og udveksling af oplysninger mellem de retshåndhævende myndigheder i forbindelse med bekæmpelse af ophobning og spredning af håndvåben og lette våben og forebyggelse af ulovlig handel fortsatte. Der er i 2009 blevet afholdt regelmæssige møder med repræsentanter for udenrigsministeriet, forsvarsministeriet og indenrigsministeriet.

SPANIEN

Spanien gjorde i 2009 betydelige fremskridt med gennemførelsen af FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter og med at anvende det internationale instrument om mærkning og sporing af SALW.

Der er blevet gennemført aktiviteter til fremme af en fredelig kultur og fastlæggelse af supplerende standarder for at forbedre kontrollen, og der er sket en styrkelse af de etablerede forbindelser med FN's Kontor for Nedrustningsanliggender, Interpol, regionale organisationer (OSCE, NATO) og ikke-statslige organisationer (både nationale og udenlandske).

De forskellige ministerielle tjenester med ansvar for samordning af indsatsen og udveksling af oplysninger på SALW- og ammunitionsområdet har afholdt regelmæssige møder om disse spørgsmål, navnlig Den Stående Interministerielle Kommission vedrørende Våben og Eksplosivstoffer (CIPAE, to møder om måneden), Den Interministerielle Kommission vedrørende Udenrigshandel med Forsvarsmateriel og Produkter med Dobbelt Anvendelse (JIMDDU, et møde om måneden) og de arbejdsgrupper, der har ansvaret for at spore og bekæmpe ulovlig handel med SALW.

I.B. Nylig vedtaget lovgivning og revision af, hvordan den gældende lovgivning fungerer i praksis

En række medlemsstater har i 2009 gennemført nylig vedtaget lovgivning, eller de er i færd med at revidere gældende lovgivning. Den seneste udvikling er:

ØSTRIG

Der blev ikke indført ny lovgivning specifikt om SALW i 2009.

Våbeneksportkontrollen er blevet kraftigt forbedret gennem loven om udenrigshandel fra 2005 og den derpå følgende udenrigshandelsforordning fra 2006. Denne gennemførelseslovgivning bringer udstedelsen af tilladelser i overensstemmelse med de relevante bestemmelser i EU's adfærdskodeks for våbeneksport og gør det obligatorisk for østrigske våbenhandlere at have en tilladelse. Den harmoniserer desuden definitionerne af våbenmæglervirksomhed og våbenmæglere med Rådets fælles holdning 2003/468/FUSP om kontrol med våbenmæglervirksomhed.

De østrigske bestemmelser om krigsmateriel og den liste, som ministeriet for økonomi samt familie- og ungdomsspørgsmål har over andet militært udstyr end krigsmateriel, svarer til EU's fælles liste over militært udstyr. I henhold til den nye lov om udenrigshandel er produkterne på EU's fælles liste over militært udstyr omfattet af et krav om tilladelse ved eksport, transit og mæglervirksomhed. Handel inden for Fællesskabet med produkter, der er opført på EU's fælles liste over militært udstyr, er — med visse undtagelser — omfattet af en overvågningsprocedure. Teknisk bistand i forbindelse med udvikling, fremstilling, håndtering, drift, vedligeholdelse eller anden servicering, oplagring, afprøvning eller spredning af konventionelle våbensystemer med militær kapacitet tillades ikke i følgende tilfælde: hvis bistanden er i strid med de restriktive foranstaltninger på grundlag af EU's fælles holdninger eller fælles aktioner, OSCE-afgørelser eller bindende resolutioner fra FN's Sikkerhedsråd.

En forordning udstedt af forsvarsministeren indeholder desuden en fortegnelse over krigsmateriel og andre våben, der tages i betragtning med henblik på destruktion. Listen bygger på definitioner fra EU og OSCE.

Østrig har henledt opmærksomheden på problemer i forbindelse med SALW under åbent hus-arrangementet i ministeriet for europæiske og internationale spørgsmål den 26. oktober 2009. Offentligheden blev ved hjælp af plakater og dokumentarfilm orienteret om de frygtelige virkninger af den ulovlige handel med SALW.

BELGIEN

Sikkerhedsstandarderne for våbenhandleres, -samleres og -ejeres lagre, depoter og samlinger af skydevåben og ammunition blev forbedret ved kongeligt dekret (gennemførelseslov vedtaget af forbundsregeringen) af 14. april 2009, som ændrede kongeligt dekret af 24. april 1997. Der gælder specifikke lagersikkerhedsstandarder for hver kategori af våben og ammunition. Det nye kongelige dekret omfatter nye sikkerhedsregler for besiddelse, udstilling, hjemmedepoter og transport af skydevåben. Disse foranstaltninger skal være trådt i kraft senest den 25. april 2010.

TJEKKIET

Den nationale lovgivning om SALW, ammunition og konventionelle våben er blevet vedtaget i de foregående år. Regeringsmyndighederne har desuden udstedt gennemførelsesbestemmelser, som kontrollerer eksport, import, transit, overførsel og mæglervirksomhed, så det er muligt at anvende de relevante love på en streng, konsekvent og smidig måde. Tjekkiets regerings overordnede politik, herunder samlingen af love, er forenelig med og i fuld overensstemmelse med de relevante EU-direktiver, den relevante international ret, de relevante konventioner og traktater og de forpligtelser og tilsagn, der følger heraf.

Tjekkiets regering har godkendt regeringsdekret nr. 10 af 5. januar 2009, som har pålagt de relevante ministerier og statslige myndigheder at foreslå ændringer med henblik på et ensartet system for behandling af følsomme produkter, herunder SALW og ammunition.

I 2009 blev der vedtaget syv ændringer til den gældende lovgivning; fire af dem trådte i kraft i 2009, og tre af dem formodes at få virkning i 2010.

De vigtigste love og bestemmelser er følgende:

Lov nr. 38/Sml. 1994 om bestemmelser om udenrigshandel med militært materiel som ændret

(den såkaldte »lov om udenrigshandel med militært materiel«)

Lov nr. 156/Sml. 2000 om afprøvning af skydevåben, ammunition og pyrotekniske anordninger som ændret (den såkaldte »lov om afprøvning af skydevåben«)

Lov nr. 594/Sml. 2004 om gennemførelse af en fællesskabsordning for kontrol med eksport, overførsel, mæglervirksomhed og transit i forbindelse med produkter og teknologier med dobbelt anvendelse som ændret

Lov nr. 156/Sml. 2009 om behandling af genstande, der kan anvendes til forsvars- og sikkerhedsformål som ændret

Lov nr. 220/Sml. 2009 om ændringer til lov nr. 38/Sml. 1994

Dekret nr. 332/Sml. 2009 om gennemførelse af lov nr. 38/Sml. 1994 som ændret

Lov nr. 484/Sml. 2008 om ændringer til lov nr. 119/Sml. 2002 om skydevåben og ammunition (den såkaldte »våbenlov«).

CYPERN

Bestemmelserne om eksport, transit og videreoverførsel af SALW findes i ministerielt cirkulære nr. 257/2005 — ændret ved cirkulære nr. 165/2008 — om eksport af militært udstyr. Dette cirkulære er bragt i overensstemmelse med EU's adfærdskodeks for våbeneksport og den relevante rådserklæring af 13. juni 2000 (2000/C 191/01). Handels-, industri- og turismeministeriet er i den forbindelse den myndighed, der er kompetent til at udstede alle eksport-, videreoverførsels- (reeksport-) og transittilladelser vedrørende SALW, mens told- og afgiftsmyndighederne er ansvarlig for eksportkontrollen i henhold til bestemmelserne i toldlovgivningen.

Bestemmelserne om import, erhvervelse, besiddelse og transport af SALW findes desuden i lov nr. 113(1)/2004 om skydevåben og andre våben, som er i overensstemmelse med Den Europæiske Unions direktiv 91/477/EØF (som ændret) og rådserklæring 2000/C 191/01. I henhold denne lov er fremstilling af SALW forbudt for republikkens statsborgere eller fastboende, medmindre de er i besiddelse af en gyldig tilladelse til dette formål, der er udstedt af politichefen. En sådan tilladelse gives til borgere på visse betingelser som f.eks., at ansøgeren har en ren straffeattest og har gennemgået en statskontrolleret lægeundersøgelse.

Ulovlig fremstilling, besiddelse og opbevaring af samt handel med SALW er desuden omfattet af lov nr. 113(1) 2004, som giver mulighed for at idømme fængselsstraf på op til 15 år og/eller en bøde på 42 715 EUR for overtrædelse af bestemmelserne.

DANMARK

Den 12. juni 2008 vedtog folketinget en ny lov med det formål at styrke indsatsen mod besiddelse af ulovlige våben på offentlige steder. Der blev indsat en ny bestemmelse i den danske strafferet, ifølge hvilken maksimumsstraffen for at besidde, bære eller anvende ulovlige våben - under særligt skærpende omstændigheder - på offentlige steder er på 4 års fængsel.

En ny lov med regler om transport af våben mellem tredjelande (dvs. andre lande end Danmark) trådte i kraft den 1. oktober 2004. Disse regler forbyder transport af våben osv. til lande, der er omfattet af en FN-, EU- eller OSCE-våbenembargo. Desuden forbydes transport af våben mellem tredjelande, hvis der ikke i de pågældende lande foreligger de nødvendige tilladelser til eksport og import.

Den 14. juni 2005 vedtog folketinget desuden en lov, som bl.a. regulerer våbenmæglervirksomhed. Ifølge loven er det forbudt uden tilladelse fra justitsministeren eller den, ministeren bemyndiger dertil, som mægler at forhandle eller arrangere transaktioner, som indebærer overførsel af våben eller dertil knyttet materiel, som defineret i den danske lovgivning om våben og eksplosivstoffer, mellem lande uden for EU. Det er endvidere forbudt at købe eller sælge sådanne våben og dertil knyttet materiel som led i en overførsel mellem lande uden for EU eller at arrangere en sådan overførsel som ejer af disse våben og dertil knyttet materiel. Forbuddet gælder ikke aktiviteter, som foretages i en anden EU-medlemsstat eller uden for EU af danske statsborgere med fast bopæl i udlandet. Loven gennemfører Rådets fælles holdning 2003/468/FUSP af 23. juni 2003 om kontrol med våbenmæglervirksomhed.

ESTLAND

I 2009 blev der foretaget mindre ændringer af våbenloven, som fastsætter retsgrundlaget og proceduren for håndtering af våben og ammunition, udstedelse af våben- og ammunitionstilladelse til civile formål, anvendelse af våben og ammunition til civile formål og bortskaffelse af våben og ammunition fra civil anvendelse, krav til skydebaner og feltskydebaner samt grundlaget og proceduren for statens udøvelse af tilsyn inden for de nævnte områder, for at bringe den i fuld overensstemmelse med EU's bestemmelser om våbenhandel og for at præcisere udlændinges ret til at eje våben.

Arbejdet med at ændre og tilpasse våbenloven pågår stadig med henblik på at efterkomme Europa-Parlamentets og Rådets direktiv om erhvervelse og besiddelse af våben (2008/51/EF).

Der blev ikke foretaget andre ændringer i forbindelse med SALW-relaterede spørgsmål i 2009.

Estland er i øjeblikket i færd med at gennemgå den gældende lov om strategiske produkter; der er dog ikke blevet foretaget nogen ændringer i 2009.

FINLAND

Der er blevet truffet lovgivningsmæssige foranstaltninger for på nationalt plan at gennemføre kravene i Europa-Parlamentets og Rådets direktiv om ændring af Rådets direktiv 91/477/EØF om erhvervelse og besiddelse af våben (2008/51/EF). Europa-Parlamentet har fået forelagt et lovgivningsforslag (regeringsforslag nr. 106/2009) til godkendelse.

FRANKRIG

Frankrig fortsatte arbejdet med gennemførelsen af bestemmelserne i FN's protokol om skydevåben med henblik på ikrafttrædelsen af direktiv 2008/51/EF af 21. maj 2008.

I forbindelse med vedtagelsen af Wassenaararrangementets liste over militært udstyr som den nationale referenceliste i forbindelse med kontrol med våbeneksport tilpassede Frankrig sine bestemmelser om håndvåben og lette våben.

UNGARN

Der blev ikke indført ny lovgivning om SALW-relaterede spørgsmål i 2009. Ungarn har gennemført Rådets fælles holdning 2008/944/FUSP om fælles regler for kontrol med eksport af militærteknologi og -udstyr.

LETLAND

Bestemmelserne i Rådets fælles holdning 2008/944/FUSP om fælles regler for kontrol med eksport af militærteknologi og -udstyr, der blev vedtaget den 8. december 2008, er blevet indarbejdet fuldt ud i Republikken Letlands nationale lovgivning.

I december 2009 vedtog ministerkabinettet en ny lov nr. 1665 om procedurer for udstedelse af eller afslag på tilladelser og andre dokumenter vedrørende kontrol med strategiske produkter, som gennemfører de kriterier, der i den fælles holdning er fastsat for behandling af ansøgninger om tilladelser for produkter, der er opført på EU's fælles liste over militært udstyr.

Loven om omsætning af produkter af strategisk betydning af 19. juli 2007 blev ændret i marts 2009 ved bestemmelser om udstyr til operationelle aktiviteter, der foretages af retshåndhævende instanser.

Der blev foretaget flere mindre ændringer i den gældende nationale lovgivning på grund af strukturelle ændringer i forskellige instanser, som var involveret i kontrollen med strategiske produkter i 2009.

Bestemmelserne om den nationale liste over produkter og tjenesteydelser af strategisk betydning, som indeholder listen over produkter, der skal kontrolleres ud over dem, der er omfattet af Rådets forordning (EF) nr. 1334/2000 og EU's fælles liste over militært udstyr, blev ændret den 24. november 2009 ved bestemmelser om overvågningskameraer, der anvendes i operationelle aktiviteter, der foretages af retshåndhævende instanser.

I 2009 vedtog forsvarsministeriet nye bestemmelser om våben, som fastlagde ensartede krav til omsætning af våben inden for de nationale væbnede styrker. Processen med regnskabsoversigter og fastlæggelse af betingelser for oplagring er blevet optimeret, gjort mere åben, og fastlægger grundprincipperne for kontrollen på alle niveauer i de nationale væbnede styrker.

Der er ved at blive udarbejdet nye bestemmelser om håndtering af våben for at indarbejde standarder i Rådets direktiv 2008/51/EF af 21. maj 2008 om ændring af Rådets direktiv 91/477/EØF.

LITAUEN

I juni 2009 gennemførte Litauen et outreachseminar for erhvervslivet og det akademiske miljø om eksportkontrolregulering og -politikker, herunder forebyggelse af ulovlig handel med håndvåben og lette våben.

Litauen har regelmæssigt ajourført listen over stater, hvortil det er forbudt at eksportere produkter, der er opført på den fælles liste over militært udstyr, sende dem i transit og udøve mæglervirksomhed ved forhandlinger og transaktioner vedrørende produkter, der er opført på den fælles liste over militært udstyr, for at afspejle ændringerne i FN's Sikkerhedsråds og EU's restriktive foranstaltninger vedrørende militært udstyr.

LUXEMBOURG

Der blev ikke indført ny lovgivning specifikt om SALW i 2009.

Det relevante retsgrundlag er loven af 15. marts 1983 om våben og ammunition og den storhertugelige forordning af 31. oktober 1995 om import, eksport og transit af våben, ammunition og udstyr bestemt specifikt til militær brug og den dertil knyttede teknologi. De er offentliggjort i Mémorial, Storhertugdømmet Luxembourgs lovtidende. Der er ved at blive foretaget en revision af gældende lovgivning.

Forbudte våben

Artikel 4 i loven af 15. marts 1983 om våben og ammunition indeholder et forbud mod at importere, fremstille, ombygge, reparere, erhverve, købe, besidde, oplagre, transportere, bære, overføre, sælge, eksportere eller handle med visse typer af våben og ammunition. Uanset denne bestemmelse kan justitsministeren dog i særlige tilfælde give tilladelse til:

a) import, erhvervelse, køb, transport, besiddelse, salg, overførsel og eksport af samt handel med våben og ammunition, der udgør antikviteter, kunstværker eller pyntegenstande eller skal indgå i en samling eller udstilling; tilladelsen kan være betinget af, at våbnet er permanent deaktiveret

b) import, erhvervelse, køb, transport, besiddelse, salg, overførsel og eksport af våben og ammunition til videnskabelige formål eller undervisningsformål

c) import, eksport og transit af våben fra udlandet, hvis bestemmelsessted er et andet land.

En sådan tilladelse kan være betinget af, at de pågældende våben ikke anvendes til andre formål end de ovennævnte.

Luxembourg har ikke noget nationalt mærkningssystem til anvendelse ved fremstilling og/eller import af håndvåben. Der er ingen våbenfabrikker i Luxembourg. Bøssemagere og våben- og ammunitionshandlere skal føre et register over våben, der modtages eller afsendes, med angivelse af mærke, kaliber og serienummer for hvert våben og navn og adresse på leverandør og køber. Registret skal også angive den ministerielle tilladelses nummer og udstedelsesdato. Registret skal fremvises, når en repræsentant for de offentlige myndigheder anmoder herom. Bøssemagere og våbenhandlere kan afkræves en kopi af registret til forelæggelse for justitsministeren. Justitsministeren fastsætter en maksimumsgrænse for, hvor mange våben og hvor meget ammunition bøssemagere og våbenhandlere må have på lager.

I tilfælde af optøjer, mistænkelige forsamlinger eller forstyrrelse af den offentlige orden kan justitsministeren beordre forretninger og lagre med våben eller ammunition lukket eller evakueret og indholdet overført til et nærmere angivet sted.

Overtrædelse af loven af 15. marts 1983 kan straffes med fængsel fra otte dage til fem år.

Eksportkontrol

En ansøgning om eksport skal indgives til den tjeneste, der er kompetent angående forbudte skydevåben, med en fotokopi af købers identitetsdokument.

Ansøgere skal også vedlægge — for EU-medlemsstater — et dokument, der bekræfter købers opholdsstats samtykke eller — for lande uden for EU — en kopi af tilladelsen fra den pågældende stat med henblik på erhvervelsen af skydevåbnet.

Den tilladelse, der udstedes, giver så køber mulighed for fysisk at afhente det pågældende skydevåben hos sælgeren og transportere det til den luxembourgske grænse. Eftersom en sådan tilladelse kun er gyldig i Luxembourg, skal køber forhøre sig i sin opholdsstat om en eventuel nødvendig tilladelse i henhold til denne stats lov.

En eksporttilladelse skal også søges hos det kontor i udenrigsministeriet, der udsteder sådanne tilladelser.

I henhold til direktiv 91/477/EØF om kontrol med erhvervelse og besiddelse af våben (artikel 11) underretter Luxembourg de øvrige berørte medlemsstater om udstedelsen af tilladelser til eksport til de respektive lande.

Det kontor, der udsteder tilladelsen, kan kræve, at ansøgninger om transit af våben, ammunition og udstyr beregnet specifikt til militær brug og dertil knyttet teknologi vedlægges et dokument, hvori de kompetente myndigheder i det land, varerne kommer fra, attesterer, at der er givet tilladelse til eksporten til det angivne bestemmelsesland.

Ansøgninger om tilladelse til eksport eller transit skal vedlægges en underskrevet erklæring fra ansøgeren, hvori vedkommende forpligter sig til at gennemføre den pågældende eksport eller transit i overensstemmelse med ansøgningen. Efter hver enkelt forsendelse, der er omfattet af en eksporttilladelse, skal eksportøren inden tre måneder dokumentere over for det kontor, der har udstedt tilladelsen, at varerne er ankommet til det godkendte bestemmelsesland, og at importøren har sørget for, at de er overgået til indenlandsk forbrug.

Dokumentationen kan være et dokument udstedt af importlandets toldmyndigheder, hvori det godtgøres, at de eksporterede varer er blevet deklareret til indenlandsk forbrug, eller et dokument, hvori det godtgøres, at varerne er overgivet direkte til den myndighed, der er bemyndiget til at modtage dem i importlandet, eller en virksomhed, der handler på den pågældende myndigheds vegne.

Destruktion af våben

Den metode, der anvendes i Luxembourg (af hæren, politiet og toldvæsenet), er destruktion ved ophugning i mindre dele. Dette foretages af deres respektive våbenmekanikerværksteder. De derved fremkomne metalstykker anbringes i en beholder og transporteres af våbenmekanikerværkstedets personale til et stålværk, hvor det nedsmeltes i elektronisk styrede højovne i vidners nærvær. Der udarbejdes derefter et notat om operationen.

NEDERLANDENE

Nederlandene har ikke foretaget væsentlige ændringer af lovgivningen om håndvåben og lette våben i 2009. Nederlandene er i øjeblikket ved at udarbejde gennemførelseslovgivning til EU-direktiv 2008/51/EF og TOC-våbenprotokollen.

PORTUGAL

Der blev taget følgende lovgivningsmæssige initiativer:

— Lov nr. 17/2009 om ændring af lov nr. 5/2006 (der fastlagde en samlet ordning for alle kategorier af håndvåben og lette våben, bortset fra våben til militær brug og til de væbnede styrker og sikkerhedsstyrkerne)

— Lov nr. 49/2009, der fastsætter bestemmelser for våbenmæglervirksomhed og al eksport, import, transit og omladning af militære våben og gør det obligatorisk for alle våbenmæglere at lade sig registrere i forsvarsministeriet.

RUMÆNIEN

I 2009 blev listen over militære produkter, som er omfattet af eksportkontrolordningen, ajourført og ændret i overensstemmelse med EU's og Wassenaararrangementets liste (regeringsafgørelse nr. 1607/2009).

SLOVAKIET

Med hensyn til den nationale gennemførelse af EU's fælles aktion om SALW og EU-programmet til forebyggelse og bekæmpelse af ulovlig handel med konventionelle våben og lovgivningen om SALW i Slovakiet trådte der i 2009 nye retlige rammer i kraft for import, eksport og overførsel af, udstedelse af tilladelser og mæglervirksomhed i forbindelse med og besiddelse af våben og udstyr til militær brug, håndvåben og lette våben og komponenter og ammunition hertil.

Det Nationale Råd i Slovakiet vedtog to love. Lov nr. 179/Sml. 1998 er blevet fuldstændig ændret ved den nye lov nr. 403/Sml. 2009, som har gjort det muligt at overføre ansvaret for udstedelse af tilladelser fra økonomiministeriet til forsvarsministeriet.

Lov nr. 292/Sml. 2009 fastlægger en samlet ordning for kontrol med våbenhandel, som finder anvendelse på alle kategorier af håndvåben og lette våben, bortset fra håndvåben og lette våben til militær brug.

SLOVENIEN

Loven om ændring af våbenloven blev vedtaget i 2004 ((Republikken Sloveniens lovtidende (LT RS nr. 61/2000, 73/2004). I den sidste ændring af våbenloven fra juli 2004 foreskrev loven igen en etårig overgangsperiode for amnesti og legalisering af våben, og mæglervirksomhed i forbindelse med våben blev også klassificeret som en del af våbenhandler. Den seneste lov om ændring af våbenloven blev vedtaget i 2009. Denne lov indeholder også bestemmelse om legalisering inden for en periode på tre måneder (indtil den 14. februar 2010). Loven er fuldstændig harmoniseret med EU-direktiv 2008/51/EF af 21. maj 2008.

I 2004 blev straffeloven (LT RS nr. 63-2167/1994 og 95-4208/2004) ændret med en definition og kriminalisering af mæglervirksomhed i transaktioner, der inddrager våben, tilbyder våben og udvider fængselsstraffen for den grundlæggende form for denne lovovertrædelse fra tre til fem års fængsel. Med loven om ændring af straffeloven fra 2009 (LT RS nr. 39/2009) kom der nogle nye bestemmelser om den strafbare handling, der består i ulovlig fremstilling af og handel med våben og eksplosivstoffer.

Der er to nye stykker: 3. Hvis lovovertrædelsen i det foregående stykke involverer individuelle skydevåben eller en mindre mængde ammunition til sådanne skydevåben, idømmes gerningsmanden en fængselsstraf på højst et år, og 4. Den, der forfalsker eller ulovligt destruerer, fjerner eller ændrer mærkninger på skydevåben, idømmes samme straf som den, der er nævnt i det foregående stykke.

De bestemmelser, der gælder for at bære, opbevare og vedligeholde våben for embedsmænd inden for Republikken Sloveniens fængselsvæsen, er indeholdt i den lovtekst, der gælder for at bære, opbevare og vedligeholde våben inden for fængselsvæsenet (LT RS nr. 85/2009, s. 11418-11424). Artikel 2-17 i kapitel 2 i lovteksten fastlægger, hvordan våben skal håndteres, opbevares og beskyttes. Ifølge artikel 17 skal generaldirektøren udpege personer, som skal have ansvaret for at modtage og udlevere våben og sørge for opbevaring og vedligeholdelse af dem, når de ikke anvendes, og føre særlige registre. Artikel 4 og 5 indeholder bestemmelse om, at våben skal opbevares i passende lokaler, som er sikret mod uautoriseret adgang, tyveri, brand og andre farer eller misbrug. De bestemmelser, der gælder for registre over tjenestevåben, som godkendt fængselspersonale har (fængselsvagter), er indeholdt i den lovtekst, der gælder for at bære, opbevare og vedligeholde våben inden for fængselsvæsenet. Cheferne for fængselsvagterne og cheferne (fængselsinspektørerne) for de interne organisationsenheder (fængsler) har ansvaret for kontrollen. Mindst en gang om året gennemgås antallet af oplagrede våben ved den årlige lageropgørelse. Fængselsvæsenet fører også et centralt register over tjenestevåben, som ajourføres øjeblikkeligt, og den person, der er godkendt hertil i hovedkontoret, foretager hvert tredje år en kontrol af opbevaringen og vedligeholdelsen af tjenestevåbnene.

SPANIEN

Der blev ikke indført nye bestemmelser specifikt om SALW i 2009.

Det relevante retsgrundlag findes i lov nr. 53/2007 af 28. december 2007 om kontrol med udenrigshandelen med forsvarsmateriel og produkter med dobbelt anvendelse, som trådte i kraft den 29. januar 2008, og i kongeligt dekret (Real Decreto) nr. 2061/2008 af 12. december 2008, der videreudvikler gennemførelsesbestemmelserne i lov nr. 53/2007.

Loven tager eksplicit hensyn til fælles holdning 2008/944/FUSP af 8. december 2008 om fælles regler for kontrol med eksport af militærteknologi og -udstyr og det kriterium, som OSCE har vedtaget for eksporttransaktioner vedrørende SALW.

Andre regler for kontrol med skydevåben, ammunition hertil og eksplosivstoffer er indeholdt i kongeligt dekret nr. 137/1993 af 29. januar 1993 om vedtagelse af bestemmelserne om skydevåben og kongeligt dekret nr. 230/1998 af 16. februar 1998 om vedtagelse af bestemmelserne om eksplosivstoffer.

Denne lovgivning henviser til og er i overensstemmelse med alle de regler, som Den Europæiske Union har vedtaget, og bestemmelserne i det handlingsprogram og de resolutioner, som FN's Generalforsamling har vedtaget, herunder det internationale instrument om mærkning og sporing af SALW, samt tillægsprotokollen til konventionen om bekæmpelse af grænseoverskridende organiseret kriminalitet (som blev vedtaget af FN's generalforsamling den 31. maj 2001) om ulovlig handel med skydevåben og dele samt ammunition hertil, bedre kendt som FN's protokol om skydevåben.

Spanien er også part i konventionen om gensidig anerkendelse af afprøvningsmærkning på håndvåben og anvender Den Permanente Internationale Kommissions regler og indarbejder de afgørelser, der er truffet inden for rammerne af denne konvention, i sine nationale regler.

DET FORENEDE KONGERIGE

I 2009 afsluttede regeringen arbejdet med de lovgivningsmæssige ændringer, der fulgte af revisionen i 2007 af den sekundære lovgivning, der blev indført i forbindelse med eksportkontrolloven fra 2002. Eksportkontrolcirkulæret fra 2008, som trådte i kraft den 6. april 2009, konsoliderede de tre tidligere eksport- og handelscirkulærer: cirkulæret om eksport af varer, overførsel af teknologi og ydelse af teknisk bistand (kontrol) fra 2003 som ændret, cirkulæret om handel med varer (kategorier af kontrollerede varer) fra 2008 (som erstattede cirkulæret om handel med varer (kontrol) fra 2003 og indførte den tredelte struktur i forbindelse med kontrol med handel) og cirkulæret om handel med kontrollerede varer (embargobelagte bestemmelsessteder) fra 2004. Det nye cirkulære samlede således kontrollen i Det Forenede Kongerige med eksport af militære og paramilitære produkter, med produkter med dobbelt anvendelse og med handel, dvs. kontrol med Det Forenede Kongeriges deltagelse i transport, eller i organiseringen eller lettelsen af transport, af militære og visse andre produkter mellem to oversøiske lande.

I.C. Uddannelse af administrative, retshåndhævende og judicielle myndigheders personale

Nedenfor følger EU-medlemsstaternes bidrag om deres uddannelsesindsats og -initiativer i de nationale forvaltninger.

MALTA

Uddannelse af administrative og retshåndhævende myndigheders personale figurerer hvert år i den pågældende myndigheds uddannelsesplan.

POLEN

Der blev desuden organiseret et oplysningsseminar om eksportkontrol (herunder vedrørende håndvåben og lette våben) i marts 2009 i udenrigsministeriet. Seminaret skulle tjene til at øge oplysningsniveauet hos producenter og eksportører af våben og militært udstyr.

SPANIEN

Som i de foregående år fortsatte de forskellige spanske retshåndhævende myndigheder i 2009 med at arrangere kurser og workshopper om de strafferetlige rammer for skydevåben og eksplosivstoffer samt anvendelsen af informationsteknologi til kontrol hermed. Der blev også med regelmæssige mellemrum afholdt seminarer for at øge bevidstheden om de retlige rammer for forebyggelse og bekæmpelse af ulovlig handel med SALW med det formål at fastholde og forbedre kendskabet blandt de politiembedsmænd, der arbejder med disse spørgsmål.

DET FORENEDE KONGERIGE

Som en del af regeringens omfattende oplysningskampagne om eksportkontrol for erhvervslivet i hele Det Forenede Kongerige blev der i løbet af 2009 afholdt 42 seminarer og uddannelseskurser rundt om i landet, som over 820 personer fra 340 organisationer deltog i. Selv om de ikke handlede specifikt om SALW, fremhævede de konsekvenserne af at eksportere kontrollerede varer uden passende tilladelse.

Seminarerne og kurserne omfattede følgende: workshopper for begyndere for dem, der ikke ved så meget om eksportkontrol, seminarer på mellemniveau om en række forskellige spørgsmål, eksportteknologi, de forskellige former for tilladelser, virksomheders overholdelse af eksportkontrollovgivningen og Det Forenede Kongeriges kontrollister, et åbent seminar om tilladelser og overholdelse af bestemmelser, et nyt seminar om de reviderede handelskontrolbestemmelser og en række workshopper om kontrollisteklassifikationer og seminarer om formulering af bedre ansøgninger om tilladelser i forbindelse med brug af onlinesystemet til indgivelse af ansøgninger om tilladelser SPIRE.

Der blev givet intern uddannelse til 16 virksomheder. Personalet i eksportkontrolorganisationen (ECO) holdt desuden en række foredrag i det forløbne år for andre statslige myndigheder som f.eks. skat og told og UKTI, erhvervsorganisationer og afholdt konferencer.

I.D. Andre initiativer eller aktiviteter

DANMARK

Med regelmæssige mellemrum gives der såkaldt frit lejde, hvor ulovlige våben kan overgives til politiet, uden at den pågældende person bliver sigtet for at have overtrådt loven om våben og eksplosivstoffer.

Det seneste frie lejde for indlevering af ulovlige våben var i maj-juni 2009, hvor der blev overgivet i alt 8 085 våben til politiet.

I 2009 fortsatte politiet med at gennemføre en intensiv og målrettet efterforskning af rockere og bandemedlemmer, bl.a. med det formål at afsløre og retsforfølge ulovlig våbenbesiddelse. I forbindelse med konfrontationer mellem medlemmer af forskellige bander — eller personer i tilknytning til dem — blev der i flere tilfælde benyttet våben.

I 2009 modtog Retsmedicinsk Institut i alt 2 831 våben til undersøgelse. Politiet har ingen oplysninger om, hvor mange våben der er blevet beslaglagt hos bandemedlemmer.

ESTLAND

I 2009 gennemførte politipræfekturerne over hele landet kampagner vedrørende bortskaffelse af ulovlige våben og ulovlig ammunition for at indsamle ulovligt ejede civile våben. Målet med disse kampagner var at gøre civilbefolkningen mere bevidst om dens retlige forpligtelser i forbindelse med besiddelse af skydevåben, at nedbringe mængden af ulovlige våben og ulovlig ammunition og at øge sikkerheden i samfundet. Der blev indsamlet 92 skydevåben fra borgere i forbindelse med disse kampagner. Alle indsamlede og beslaglagte våben destrueres.

FRANKRIG

Frankrig fortsatte sin politik for åbenhed om våbeneksport, især med hensyn til SALW, med offentliggørelsen af årsrapporten til parlamentet om fransk våbeneksport.

Frankrig er begyndt at gøre sig overvejelser på nationalt plan om Frankrigs holdning til »afvæbning, demobilisering og reintegration« og om begrebet »væbnet vold«.

GRÆKENLAND

Oversigt over beslaglagte våben og eksplosivstoffer i 2009:

Automatiske rifler: 110 Pistoler: 538 Håndvåben: 124 Haglgeværer og floberrevolvere: 689 I alt: 1 461

ITALIEN

I december 2009 blev der indført et edb-system, som kaldes SPACE. Når det er fuldt ud operationelt, vil det gøre det muligt elektronisk at spore ethvert skydevåben, som er beregnet til det civile marked og fremstillet, importeret, eksporteret eller ejet af italienske virksomheder eller borgere.

I 2009 destruerede Italiens væbnede styrker på italiensk område mere end 15 000 håndvåben og lette våben, der var identificeret som overskud.

MALTA

Der blev i alt destrueret 97 våben/skydevåben i 2009.

POLEN

I 2009 blev der i alt beslaglagt 3 932 våben, og 1 103 blev destrueret.

RUMÆNIEN

Siden december 2009 er den nationale myndighed for eksportkontrol blevet omorganiseret og blevet til generaldirektorat ANCEX inden for udenrigsministeriet.

I 2009 blev den nationale myndighed, der forvalter eksportkontrolordningen for våben og produkter med dobbelt anvendelse, integreret i udenrigsministeriet (regeringsafgørelse nr. 1423/2009).

Udenrigsministeriet, GD ANCEX, har ansvaret for den rumænske eksportkontrolordning (retlige rammer, udstedelse af tilladelser, retshåndhævelse, outreach til erhvervslivet, åbenhed).

SLOVAKIET

Slovakiet har indført den fornødne lovgivning og de nødvendige administrative foranstaltninger til at kontrollere produktion, besiddelse og mærkning af samt handel med håndvåben og lette våben. Et effektivt eksportkontrolsystem giver de respektive myndigheder mulighed for til enhver tid at identificere og overvåge forsendelser af våben overalt på Slovakiets område.

Dette system er et effektivt supplement til bekæmpelsen af den ulovlige handel med konventionelle våben i Slovakiet.

I 2009 blev der for anden gang iværksat en våbenamnestikampagne. En generel amnesti for alle, der var i ulovlig besiddelse af håndvåben og lette våben, trådte i kraft i november 2009. Personer kan under amnestien registrere alle slags håndvåben og lette våben hos politimyndighederne uden nogen straf eller retsforfølgning og uden at skulle forklare, hvor våbnet kommer fra, og hvordan det er erhvervet. Målet for regeringens bestræbelser er at give personer, der har uregistrerede og skjulte våben, en chance for at aflevere dem straffrit. Den generelle amnesti gælder i seks måneder.

SPANIEN

De kompetente spanske myndigheder, der blev koordineret af Guardia Civils centrale våben- og sprængstofinspektion, beslaglagde i 2009 227 ulovlige skydevåben (159 fra Schengenlande og 68 fra lande uden for Schengenområdet). De spanske myndigheder opbevarer for øjeblikket i alt 286 247 skydevåben af alle typer, hvoraf 19 452 allerede er blevet udvalgt til salg på auktion, og 32 933 skal destrueres.

I 2009 gennemførte myndighederne 24 589 inspektioner, der i 742 tilfælde førte til retsforfølgning af fabrikanter, våbenhandlere, enkeltpersoner eller sikkerhedsfirmaer; af disse sager vedrørte 151 skydevåben og 591 eksplosivstoffer. Toldvæsenets personale arbejder også ofte i lufthavne og havne med at afsløre lovovertrædelser på disse områder.

II. INTERNATIONALE GENNEMFØRELSESBESTRÆBELSER I 2009

II.A. Foranstaltninger til bekæmpelse af ophobning og spredning af håndvåben og lette våben og til forebyggelse af ulovlig handel med konventionelle våben

II.A.1. Finansiel, teknisk og anden bistand til relevante programmer og projekter under ledelse af FN, andre internationale eller regionale organisationer og ngo'er

II.A.1.1.1. Aktioner og projekter, der støttes af Den Europæiske Union: støtte til internationale og regionale instrumenter

Støtte til FN's SALW-handlingsprogram

EU har fortsat støttet gennemførelsen af FN's SALW-handlingsprogram. Som forberedelse til det næste toårlige møde mellem staterne i 2010 og som optakt til gennemgangskonferencen i 2012 er EU begyndt at undersøge de særlige aktioner og projekter, der skal udvikles i synergi med UN-ODA og andre donorer for at styrke og forbedre gennemførelsen af de mest relevante internationale instrumenter på SALW-området. I første halvår af 2010 skal Rådet vedtage en afgørelse til støtte for UN-ODA, der vil omfatte aktioner til støtte for den fulde gennemførelse af:

— FN's handlingsprogram (UN PoA) på regionalt og globalt plan

— det internationale mærknings- og sporingsinstrument

— tekniske retningslinjer for forvaltning af lagre af ammunition til konventionelle våben.

Støtte til våbenhandelstraktatprocessen

Som led i sit engagement med hensyn til at fremme en kommende våbenhandelstraktat over for tredjelande vedtog og gennemførte EU i 2009 Rådets afgørelse 2009/42/FUSP om fremme af processen hen imod en traktat om våbenhandel mellem tredjelande, som Rådet vedtog i januar 2009. Målsætningen for Rådets afgørelse er at skabe øget bevidsthed blandt nationale og regionale aktører, FN's medlemsstater, civilsamfundet og erhvervslivet om de igangværende internationale drøftelser om en våbenhandelstraktat og at skabe debat mellem FN's medlemsstater, navnlig mellem dem, der ikke var med i Gruppen af Regeringseksperter (GGE).

Der blev i 2009 afholdt fem regionale seminarer for henholdsvis Vestafrika og Nordafrika, Amerika og Caribien, Mellemøsten, Asien samt det sydlige Afrika og Østafrika den 28.-29. april 2009 i Dakar, den 18.-19. juni 2009 i Mexico City, den 28.-29. juli 2009 i Amman, den 13.-14. oktober 2009 i Kuala Lumpur og den 10.-11. december 2009 i Addis Abeba. Deltagelsen i seminarerne var rigtig god såvel kvalitativt som kvantitativt. Disse arrangementer gav deltagerne lejlighed til at få et mere indgående kendskab til de spørgsmål, der skal tages op i en kommende våbenhandelstraktat, og til at drøfte specifikke regionale spørgsmål som optakt til FN's debat om en våbenhandelstraktat.

I tilknytning til mødet i den åbne arbejdsgruppe om en våbenhandelstraktat i juli og mødet i FN's generalforsamlings 1. Komité den 20. oktober 2009 blev der også holdt arrangementer for at forelægge FN-medlemsstaterne de foreløbige resultater, der var opnået under de første fire seminarer, der afholdes ifølge Rådets afgørelse.

Støtte til Den Afrikanske Union

EU ydede i 2009 støtte til Den Afrikanske Unions arbejde med at udarbejde en AU-strategi for SALW ved at finansiere en ekspert. Den Afrikanske Unions ad hoc-styringskomité indledte gennemgangen af udkastet til strategien for SALW med henblik på mulig vedtagelse i 2010. Hvis der vedtages en AU-strategi for SALW, vil det styrke AU's bestræbelser på at etablere en freds- og sikkerhedsarkitektur og forstærke dets engagement i bekæmpelsen af ulovlig ophobning af og ulovlig handel med SALW.

EU og Den Afrikanske Union arrangerede med støtte fra Italiens udenrigsministerium og i samarbejde med det italienske institut for internationale spørgsmål, EU's Institut for Sikkerhedsstudier og Chatham House en tredages konference i Rom om »gennemførelse af partnerskabet for fred og sikkerhed mellem Afrika og EU«, hvor der udelukkende blev fokuseret på spørgsmål vedrørende SALW samt Afrikas specifikke udfordringer. Resultaterne af denne konference har givet input til udarbejdelsen af udkastet til AU-strategien for SALW.

Fremme af EU's fælles holdning til våbeneksport (tidl. adfærdskodeks)

EU og medlemsstaterne støtter fortsat gennem Rådets fælles aktion 2008/230/FUSP, der specifikt tager sigte herpå, styrkelsen af eksportkontrollen og fremme af principperne og kriterierne i adfærdskodeksen for våbeneksport (nu fælles holdning) blandt tredjelande, dels gennem teknisk og praktisk bistand, bl.a. i forbindelse med udformningen af national lovgivning og fortolkningen og anvendelsen af kodeksens kriterier, dels ved at fremme foranstaltninger for at forbedre sammenhængen og gennemsigtigheden. I den forbindelse arrangerede de tjekkiske og det svenske formandskab tre outreachseminarer for Ukraine, det vestlige Balkan og landene i det sydlige Kaukasus, som fandt sted den 23.-24. april 2008 i Kiev, den 3.-5. juni 2009 i Tirana og den 27.-28. oktober 2009 i Tbilisi.

I 2009 besluttede EU også at forsætte outreachaktiviteterne for dem, der er omfattet af ovennævnte fælles aktion, og færdiggjorde og vedtog i december 2009 Rådets afgørelse 2009/1012/FUSP. Foruden outreachseminarer i de omfattede lande eller regioner kan der ifølge Rådets nye afgørelse foretages personaleudveksling i op til en måned af medarbejdere fra de omfattede EU-kandidatlande til de relevante myndigheder i EU-landene og besøg af medarbejdere fra EU-landene hos de relevante myndigheder i de omfattede lande.

II.A.1.1.2. Aktioner og projekter, der støttes af Den Europæiske Union: støtte til aktiviteter i relation til SALW i tredjelande/regioner

Ukraine

Ifølge Rådets afgørelse 2005/852/FUSP har EU givet tilsagn om 1 mio. EUR til NATO's vedligeholdelses- og forsyningsagentur (NAMSA) til indkøb af udstyr og destruktion af SALW i Ukraine som et bidrag til første fase af et 12-årigt projekt under NATO's partnerskab for fred (PFP). Mens første fase af projektet tog sigte på destruktion af 400 000 SALW, 1 000 MANPADs og 15 000 tons ammunition i Ukraine, er tempoet i SALW- og ammunitionsdestruktionen faldet, da de relevante ukrainske myndigheder ikke har stillet alle de 400 000 SALW, der tidligere var øremærket til destruktion, til rådighed. Indtil videre er 130 000 SALW blevet destrueret.

Efter en række demarcher vedtog de ukrainske myndigheder i juli 2009 den nødvendige beslutning om at genoptage SALW- og ammunitionsdestruktionen i Ukraine inden for rammerne af trustfondprojektet under NATO's partnerskab for fred. Dette forventes at resultere i destruktion af yderligere 54 500 SALW og 6 000 tons ammunition. Inden for rammerne af ovennævnte rådsafgørelse bidrager EU til den genoptagne destruktion af yderligere 54 500 SALW og sikrer dermed effektiv udnyttelse af de tildelte midler.

Det vestlige Balkan

EU fortsatte med at støtte afmilitariseringsbestræbelser på SALW-området, navnlig gennem udarbejdelsen af en ny rådsafgørelse til støtte for styringsgruppen vedrørende kontrol med SALW i Sydøsteuropa og Østeuropa (SEESAC). Aktiviteterne i Rådets afgørelse tager sigte på at:

— forbedre forvaltningen af og sikkerheden omkring usikre og ustabile lagre af våben og ammunition

— reducere de tilgængelige lagre af våben og ammunition gennem destruktionsaktiviteter og

— gennemføre internationale og nationale instrumenter vedrørende mærkning og sporing i landene på det vestlige Balkan.

Landene på det vestlige Balkan, navnlig Kroatien, Serbien, Bosnien-Hercegovina og Montenegro er udpeget som værende omfattet af Rådets afgørelse. Gennemførelsen af SEESAC's aktiviteter begynder i 2010.

Kosovo (1): EU ydede gennem finansiering af en ekspert støtte til etablering af en afdeling for håndvåben og lette våben i Kosovos indenrigsministerium og til gennemførelse af våbenloven. Det overordnede mål er at styrke retsstaten i Kosovo ved at indføre et moderne system, der er i overensstemmelse med EU's standarder og skal anvendes i forbindelse med (tilladelse til, handel med samt import og eksport af) våben til ikke-militære formål. Projektet finansieres over TAIEX-programmet.

Afrika

Regionale økonomiske fællesskaber: EU fortsatte i 2009 gennemførelsen af sine igangværende projekter inden for SALW til støtte for regionale økonomiske fællesskaber i Afrika, herunder Det Økonomiske Fællesskab af Vestafrikanske Stater, Det Økonomiske Fællesskab af Centralafrikanske Stater og Det Østafrikanske Fællesskab. De forskellige projekter har bl.a. til formål at øge staternes kapacitet til effektivt at håndtere ulovlige SALW, til at tackle grænseoverskridende spredning af SALW på grundlag af en regional tilgang og til at sikre generelt politisk tilsyn med og effektiv forvaltning af lovlige våbenoverførsler i regionen. Disse projekter finansieres gennem Den Europæiske Udviklingsfond.

Det regionale center vedrørende håndvåben (RECSA): EU tog i 2009 skridt til i begyndelsen af 2010 at lancere et projekt til støtte for det strategiske partnerskab mellem Afrika og EU i bekæmpelsen af ulovlig ophobning af og handel med våben i Afrika via det regionale center vedrørende håndvåben (RECSA) i Nairobi. Projektet tager sigte på at øge de relevante institutionelle aktørers og civilsamfundsaktørers bevidsthed om og kendskab til de lovgivningsmæssige og institutionelle aspekter af bekæmpelsen af ulovlig ophobning af og handel med skydevåben med henblik på at fremme de nationale kontaktpunkters rolle og/eller gennemføre nationale handlingsplaner. Det tager også sigte på at styrke de afrikanske regionale politicheforganisationer (RPCO'er) og kapaciteten hos og samarbejdet mellem nationale, regionale og kontinentale retshåndhævelsesmyndigheder til at bekæmpe grænseoverskridende ulovlig handel med skydevåben og eksplosive stoffer. Projektet finansieres over stabilitetsinstrumentet (3,3 mio. EUR).

Nigeria: Europa-Kommissionen og Nigerias forbundsregering undertegnede den 19. november 2009 Nigeria-EU-landestrategipapiret og det nationale vejledende program for perioden 2008-2013, hvor ét af målene er at bistå myndighederne i bestræbelserne på at understøtte stabiliteten og skabe et sikkert miljø såvel inden for som uden for landet under retsstatsforhold. I denne forbindelse kunne EU støtte foranstaltninger med henblik på at forbedre den tekniske kompetence hos de specialiserede agenturer, der arbejder med spørgsmål vedrørende organiseret kriminalitet og håndvåben, samt styrke det almindelige politis efterforskningsmæssige og kriminaltekniske kapacitet for bl.a. at nedbringe den ulovlige strøm af og ulovlige handel med håndvåben. Denne bistand kan gennemføres ved hjælp af konkrete projekter til støtte for national kapacitetsopbygning på områder som tildeling af licenser til våbenbesiddelse og våbenfremstilling, udarbejdelse af et system til forvaltning af våbenlagre samt bevidstgørelse af toldmyndigheder og andre grænsekontrolmyndigheder. Disse projekter vil i første omgang kunne lanceres i 2011.

Mellemamerika

Det mellemamerikanske program for kontrol med håndvåben og lette våben: Den Europæiske Union begyndte i 2009 at yde støtte til det mellemamerikanske program for kontrol med håndvåben og lette våben (CASAC) for at forstærke bekæmpelsen af ulovlig handel med skydevåben og eksplosive stoffer i Mellemamerika og nabolandene, herunder den caribiske region. Projektet består af to niveauer: dels er det koncentreret om Mellemamerika, herunder deltagelse af Mexico og Colombia, for at opbygge kapacitet og styrke nationale og regionale institutioner og statsorganer med ansvar for kontrol af SALW og for at styrke og øge kapaciteten i civilsamfundsorganisationer for at fremme våbenkontrollen, og dels skaber det et transregionalt rum for udveksling af regionale erfaringer med vægten lagt på tilvejebringelse af information og forbedring og opbygning af kapacitet i grænse- og toldområder. Projektet finansieres over stabilitetsinstrumentet (1 mio. EUR).

Den Europæiske Union støttede desuden udviklings- og samarbejdsprojekter vedrørende nedbringelse og forebyggelse af vold, herunder oplysning om risici og støtte til ofre, i en lang række lande (San Salvador, Sri Lanka, Kenya, Uganda …) som bidrag til at bryde voldsspiralen og befordre en fredskultur i samfundet. Derudover fortsatte EU med at støtte bredere projekter vedrørende afvæbning, demobilisering og reintegration (Den Centralafrikanske Republik, Côte d'Ivoire …) for at fremme et sikkert miljø ved at mildne følgerne af omstruktureringerne i de væbnede styrker, lette pensioneringen af militærpersonel eller skabe socioøkonomiske muligheder for tidligere kombattanter.

II.A.1.2. EU's politiske samarbejde med tredjelande

SALW blev sat på dagsordenen for en række af EU's regelmæssige politiske dialoger med tredjelande og subregionale organisationer, herunder i Afrika, Amerika, Mellemøsten, Golfen samt Øst- og Sydøsteuropa.

EU fortsatte også med at arbejde for etableringen af en specifik SALW-dialog mellem EU og Kina, der kan fastlægge særlige fælles initiativer til bekæmpelse af ulovlig handel med SALW samt ammunition hertil. Spørgsmålet blev senest drøftet på et trojkaekspertmøde den 12. oktober 2009 i New York. I 2010 skulle der blive indkaldt til et ekspertmøde mellem EU og Kina specifikt vedrørende SALW.

I overensstemmelse med Rådets konklusioner om medtagelse af et SALW-element i aftaler mellem EU og tredjelande, der blev vedtaget i december 2008, er de delegerede i CODUN blevet informeret om og har drøftet de igangværende forhandlinger om relevante aftaler med Brunei Darussalam, Kina, Libyen, Mongoliet, Filippinerne, Rusland, Singapore, Thailand og Vietnam, hvor et SALW-element forventes at indgå. I andet halvår af 2009 blev der opnået enighed med Kina, Irak, Libyen og Sydkorea om medtagelse af en SALW-klausul i de respektive traktater, der forhandles med EU.

II.A.2. Økonomisk, teknisk og anden støtte til SALW-projekter fra EU-medlemsstaterne

Ud over de projekter, som EU har finansieret gennem de forskellige instrumenter, det har til rådighed, har medlemsstaterne finansieret en bred vifte af SALW-relaterede projekter bilateralt. Medlemsstaterne har hidtil indsendt følgende bidrag til denne rapport:

ØSTRIG

I 2009 har Østrig fortsat bidraget til forskellige bistandsprojekter, der gennemføres af UN-ODA til støtte for FN-processen til bekæmpelse af SALW, idet fokus først og fremmest blev rettet mod projekter i Afrika.

Østrig har navnlig ydet støtte til følgende projekter:

— Implementeringen af praktiske afvæbningsforanstaltninger i Vestafrika, teknisk støtte til Ecowas' enhed for håndvåben og Ecosap

— Regulering af mæglervirksomhed med håndvåben i Afrika

— Udarbejdelse af et juridisk instrument til kontrol med SALW i Centralafrika.

Inden for rammerne af Det Euro-atlantiske Partnerskabsråd ydede Østrig finansiel støtte til et NAMSA-projekt for destruktion af SALW i Albanien. De igangværende NAMSA-projekter, der blev videreført i 2009, og som Østrig havde støttet de foregående år, vedrører bl.a. destruktion af SALW og ammunition i Ukraine og Kasakhstan.

Østrig fortsatte endvidere med at opbygge særlig ekspertise på området fysisk sikkerhed og forvaltning af ammunitionslagre vedrørende SALW/konventionelle våben. Østrig støttede to multinationale SALW-uddannelseskurser, som blev gennemført på NATO's skole i Oberammergau med instruktører og deltagere og omfattende en praktisk øvelse på et østrigsk ammunitionsdepot. Østrig deltog desuden med instruktører i tre multinationale uddannelseskurser inden for fysisk sikkerhed og forvaltning af lagre i Afrika og Centralasien.

BELGIEN

I 2009 finansierede Belgien fortsat flere projekter og organisationer, som arbejder med den destabiliserende spredning af SALW.

I november 2009 offentliggjorde universitetet i Gent med finansiel støtte fra Belgiens udenrigsministerium en rapport om sporing af våben samt perspektiver vedrørende kontrol, handel og anvendelse af ulovlige våben i Colombia. Publikationen indeholder en analyse af SALW beslaglagt hos ikke-statslige væbnede aktører i Colombia, sporer dem tilbage til oprindelseslandene og kommer med forslag til, hvordan Europas eksportkontrol med SALW kan evalueres og forbedres.

I Afrika fortsatte Belgien med at støtte SALW-kontrolprojekter i 2009. I Den Demokratiske Republik Congo blev der ydet støtte til en række projekter vedrørende afvæbning, demobilisering og reintegration. I Burundi blev der givet støtte til udvikling og opbygning af Rubiraopsamlingsområdet gennem afvæbning og demobilisering af kombattanter fra Pal-FNL. I Mali blev der ydet støtte til indsamling og destruktion af håndvåben gennem lokale kommissioner i Timbukturegionen. I Mozambique støttede Belgien operation Rachel, som er en proces, der har til formål at destruere tilbageværende våbendepoter fra afslutningen på borgerkrigen. Destruktionsprocessen gennemføres som fælles politiaktioner mellem Mozambiques politi og Sydafrikas politi med tværfaglige hold, der handler på grundlag af oplysninger om, hvor skjulte og efterladte våbendepoter befinder sig, og når deres indhold er identificeret, destrueres de.

På Balkan medfinansierede Belgien i 2009 et UNDP-projekt i Bosnien-Hercegovina (SACBiH), som er en koordineret international indsats for at etablere en reel kontrol med SALW og en sikker og effektiv logistisk ammunitionsbortskaffelsesordning, der skal mindske farerne og de dermed forbundne risici. Belgien bidrog også til NATO-trustfonden til støtte for nedlæggelsen af Kosovobeskyttelseskorpset (KPC), herunder afvæbning og destruktion af SALW.

Belgien støtter også den årlige offentliggørelse af undersøgelsen vedrørende håndvåben (Small Arms Survey).

FINLAND

Finland ydede i 2009 finansiel bistand til relevante programmer og projekter i bl.a. Kasakhstan, Belarus og Moldova.

FRANKRIG

Frankrig ydede finansiel bistand til overgangsdemobiliserings- og reintegrationsprogrammet (TDRP) for perioden 2009-2012. Programmet er koncentreret om fem prioriterede lande (Burundi, Uganda, Den Centralafrikanske Republik, Den Demokratiske Republik Congo og Rwanda) og støtter bestræbelserne på demobilisering og reintegration i forbindelse med langsigtede udviklingsprogrammer i overgangslande i De Store Søers Område.

Frankrig fortsatte også med at yde finansiel bistand til RACVIAC-CSC's aktiviteter på Balkan.

Frankrig deltog i en uddannelsesworkshop om forvaltning af våben- og ammunitionslagre for de portugisisk- og fransksprogede stater i Ecowas, som fandt sted den 11.-15. maj 2009 på fredsbevaringsskolen i Bamako. Workshoppen var en anledning til at færdiggøre detaljerne i en femårsplan, som vil blive forelagt Den Europæiske Udviklingsfond (EUF) med henblik på finansiering.

Den 23.-25. november 2009 deltog Frankrig i en arbejdsgruppe i Kaduna, Nigeria, for at foretage den endelige udformning af et rammedokument med vejledning til Ecowas om støtte til dets medlemsstater i forbindelse med forvaltning og sikring at våben- og ammunitionslagre.

Endelig ledsagede Frankrig to missioner fra Multinational Small Arms and Ammunitions Group (MSAG) anført af Schweiz for at indkredse foranstaltninger til at forbedre sikkerheden i forbindelse med våben- og ammunitionslagre i Mali (missioner fra den 9. til den 21. februar 2009 og fra den 20. juni til den 5. juli 2009).

TYSKLAND

Tyskland bidrager til projekter og aktiviteter på SALW-området, herunder også ammunition til disse, inden for rammerne af og i samarbejde med en række forskellige institutioner og organisationer. Tidsrammen for de fleste af disse aktiviteter går ud over kalenderåret. Oversigten over de vigtigste aktiviteter i 2009 ser således ud:

Afghanistan (varighed 2004-; samlet budget: 3 000 000 EUR)

Siden 2004 har Tyskland støttet DDR- og DIAG-processen i Afghanistan, idet landet har været med til at finansiere bortskaffelse og destruktion af overskudsvåben og ammunition.

Angola (varighed 2003-2009; samlet budget: 11 990 332 EUR)

Tyskland støtter social og økonomisk reintegration af tidligere kombattanter og deres familier i Angola. Tyskland bidrager gennem Instituto de Reintegração Sócio-Profissional para Ex-militares (IRSEM) til det demobiliserings- og reintegrationsprogram for Angola (ADRP), som ledes af Verdensbanken. Reintegrationen af tidligere kombattanter støttes lokalt gennem socioøkonomiske udviklingsprojekter og en styrkelse af de lokale myndigheders forvaltning.

Cambodja (varighed 2007-2009; samlet budget: 1 615 000 EUR)

Tyskland støttede fortsat Kongeriget Cambodjas arbejde med SALW-kontrolspørgsmål med fokus på forvaltning af lagre og destruktion af overskudslagre af konventionel ammunition og sikker oplagring af politivåben.

Congo, Den Demokratiske Republik (varighed: 2005-2011, samlet budget: 12 000 000 EUR)

Tyskland støtter social og økonomisk reintegration af børn og unge, der tidligere havde tilknytning til kæmpende styrker i provinsen Maniema i DRC, med 3,5 mio. EUR (teknisk bistand) samt med midler til reintegration af tidligere kombattanter på 8,5 mio. EUR (indtil oktober 2008, finansiel bistand) til arbejdsintensive infrastrukturprojekter.

Kosovo (varighed 2006; 500 000 EUR)

Tyskland støttede fortsat Saferworlds aktiviteter, der har til formål at øge offentlighedens deltagelse i nedbringe civiles ulovlige besiddelse af SALW og fremme et mere lydhørt sikkerhedsmiljø i Kosovo.

Nepal (varighed 2007-2010; samlet budget: 5 000 000 EUR)

Tyskland har siden 2007 gennemført et projekt i den sydlige del af landet vedrørende støtte til foranstaltninger i fredsprocessen. Projektet etablerer grundlæggende tjenester som f.eks. vandforsyning, sanitet og sundhedspleje til internerede maoistiske oprørere og indbyggerne i de omkringliggende samfund.

Nepal (varighed 2007-2010; samlet budget: 2 300 000 EUR)

I det midtvestlige Nepal støtter Tyskland et socioøkonomisk rehabiliterings- og reintegrationsprogram for tidligere kombattanter/internt fordrevne/flygtninge og de modtagende samfund i Rukum- og Rolpadistrikterne. Projektets hovedstrategi går ud på at etablere en grundlæggende social og økonomisk infrastruktur og forbedre husstandsindtægterne i og uden for landbruget. Programmet bidrager til gennemførelsen af fredsaftalen fra 2006.

De Store Søers Område (varighed 2003-2009; samlet budget: 12 900 000 EUR)

Tyskland bidrager til den af Verdensbanken ledede trustfund for det regionale demobiliserings- og reintegrationsprogram (MDRP) i De Store Søers Område med 12,9 mio. EUR. Tyskland afsætter endvidere midler til projektet til bekæmpelse af ulovlig spredning af håndvåben og lette våben, som gennemføres inden for rammerne af støtten til konferenceprocessen vedrørende De Store Søers Område (2004-2011)/7,5 mio. EUR.

Sektorprogrammet om fred og sikkerhed (varighed 2008-2014; samlet budget: 5 000 000 EUR)

Den tyske stat oprettede i 2001 sektorprojektet om udviklingssamarbejde og kontrol med håndvåben (DECOSAC). Et af målene med projektet var at udvikle og afprøve instrumenter til kontrol med håndvåben inden for rammerne af udviklingssamarbejdet. I juli 2008 blev sektorprojektet om udviklingssamarbejde og kontrol med håndvåben slået sammen med sektorprojektet om kriseforebyggelse og reformen af sikkerhedssektoren til sektorprogrammet om fred og sikkerhed (varighed 2008-2014, budget 2008-2011: 5 000 000 EUR). Programmet om fred og sikkerhed vedrører SALW-relaterede spørgsmål på området mindskelse af væbnet vold og forebyggelse.

Senegal (2004-2015, budget for anden fase (2007-2010): 11 800 000 EUR)

Tyskland støtter et program for fredsopbygning og socioøkonomisk udvikling i Casamanceregionen. Programmet fremmer lokale fredsinitiativer og foranstaltninger til reintegration af tilbagevendte. Det yder også støtte til genopbygning af den sociale og økonomiske infrastruktur samt landbrugsproduktion og andre indtægtskilder.

Tyskland fortsatte med at støtte Small Arms Surveys forskningsvirksomhed vedrørende visse aspekter af den ulovlige handel med SALW, særlig handel med ammunition.

UNGARN

Ungarn deltager i projektet vedrørende en regional strategi for reduktion af lagre (RASR) under USA's forsvars- og trusselsreduktionsorgan (DTRA) på det vestlige Balkan, som har til formål at skabe stabilitet og forebygge ulovlig handel med SALW gennem bistand til destruktionsprojekterne i regionen.

IRLAND

Irland ydede i 2009 en finansiel støtte på 180 000 EUR til et projekt i forbindelse med De Forenede Nationers koordineringsaktion vedrørende håndvåben (CASA), som har til formål at opstille internationalt accepterede standarder for håndvåben og lette våben (ISACS).

Irland har også bidraget med 46 100 EUR til Genèveforummet, en Genèvebaseret organisation, der arbejder med at opbygge partnerskaber blandt og mellem regeringer, internationale organisationer og ngo'er vedrørende spørgsmål om nedrustning og våbenkontrol. Det arbejder fortsat med at støtte igangværende processer med henblik på bekæmpelse af spredning og misbrug af håndvåben og lette våben.

Irland mener, at civilsamfundets deltagelse er af afgørende betydning i processen vedrørende håndvåben, og at ngo'ernes ekspertise er særlig værdifuld, når centrale spørgsmål skal fremhæves. Irland har derfor fortsat støttet arbejdet i International Action Network on Small Arms (IANSA) med et tilskud på 8 820 EUR i 2009.

LETLAND

Letland deltager aktivt i arbejdet i internationale fora vedrørende håndvåben og lette våben og konventionelle våben, herunder især FN, OSCE og NATO. Letland forelægger hvert år nationale rapporter om sin indsats for bekæmpelse af ulovlig handel med SALW for ovennævnte organisationer.

LITAUEN

Litauisk militærpersonel har siden 2005 inden for rammerne af genopbygningsaktiviteterne i Ghorprovinsen i Afghanistan destrueret lagre af gamle, overskydende og indsamlede SALW, eksplosionsanordninger og ammunition. Genopbygningsholdet i provinsen (PRT) har også bistået de lokale myndigheder med at opløse ulovlige væbnede grupper i Afghanistan (DIAG-programmet), våbenoplagring, mærkning og optælling. PRT har endvidere bistået de lokale myndigheder med at indsamle SALW og ammunition.

LUXEMBOURG

— Foranstaltninger til bekæmpelse af ophobning og spredning af håndvåben:

De luxembourgske myndigheder har i perioden 2008-2010 finansieret et projekt under Groupe de Recherche et d’Information sur la Paix et la Sécurité (GRIP) vedrørende et forstærket net af afrikanske ngo'er inden for konfliktforebyggelse og fredsopbygning. Ifølge dette projekt skal der bl.a. oprettes et net af central- og vestafrikanske ngo'er med aktiviteter inden for fredskultur, fredsskabelse og bekæmpelse af spredning af håndvåben. Det samlede bidrag til projektet andrager 285 000 EUR.

NEDERLANDENE

Nederlandene ydede i 2009 blandt andet bidrag til følgende institutioner, projekter og aktiviteter inden for håndvåben og lette våben (SALW) og ammunition:

— Saferworld: støtte til regeringers gennemførelse af love og bestemmelser

— ISS: støtte til våbenforvaltningsprogrammet siden 2002, herunder støtte til regeringers og regionale organisationers gennemførelse af love og bestemmelser samt forskning i en række SALW-relaterede emner (destruktionsmåder, ulovlig handel med SALW osv.)

— HALO Trust: indsamling og destruktion af håndvåben, lette våben og ammunition i Afghanistan

— Small Arms Survey: årbog med forskningsresultater vedrørende problemet med SALW på verdensplan, kernefinansiering

— støtte til det nationale SALW-kontaktpunkt, gennemførelse af den nationale handlingsplan for Uganda

— Mine Action Group (MAG): destruktion af SALW i Den Demokratiske Republik Congo.

POLEN

Polen deltager på vegne af repræsentanterne for Georgiens eksportkontrolmyndigheder i EU-langtidsprojektet vedrørende eksport af produkter med dobbelt anvendelse. Projektet har til formål at orientere om det internationale og nationale lovgrundlag på området eksportkontrol inden for handel med produkter med dobbelt anvendelse og våben (herunder SALW). Der drøftes disse hovedspørgsmål: den georgiske eksportkontrolordning i praksis, dens sammenhæng og gennemsigtighed og forbedringsmuligheder. Projektet gennemføres i samarbejde med Østrig, Tyskland, Slovenien og Sverige.

PORTUGAL

Hver gang det var nødvendigt, beslaglagde og destruerede de portugisiske væbnede styrker, der deltog i fredsbevarende og fredshåndhævende operationer, håndvåben og lette våben.

SPANIEN

Organisationen af Amerikanske Stater (OAS)

I 2009 ydede Spanien et frivilligt bidrag på 320 000 EUR til OAS som støtte til bistandsprojekter vedrørende lovgivning og projekter vedrørende styrkelse af de parlamentariske net.

Det parlamentariske forum vedrørende SALW

To spanske parlamentarikere har regelmæssigt deltaget i det parlamentariske forum vedrørende SALW, siden det blev indledt i Spanien i oktober 2002. Spanien har ydet følgende frivillige bidrag til forummet: 30 000 EUR i 2007, 80 000 EUR i 2008 og 100 000 EUR i 2009.

Det Økonomiske Fællesskab af Vestafrikanske Stater (Ecowas)

Spanien undertegnede et aftalememorandum (MOU) med eksekutivsekretæren for Det Økonomiske Fællesskab af Vestafrikanske Stater (Ecowas) med løfte om at bidrage med et beløb på 500 000 EUR til organisationens virksomhed og programmer, hvoraf 200 000 EUR var et generelt bidrag og 300 000 EUR skulle afsættes til støtte for programmet til SALW-kontrol i Vestafrika.

SVERIGE

Sverige har bl.a. gennem udenrigsministeriet (UM), det svenske agentur for internationalt udviklingssamarbejde (Sida), de svenske væbnede styrker og Folke Bernadotte-akademiet (FBA) ydet støtte til en række projekter, der tager sigte på at forebygge, bekæmpe og udrydde alle aspekter af den ulovlige handel med SALW som omhandlet i FN's handlingsprogram.

UM bidrog i 2009 til følgende projekter og aktiviteter:

— SIPRI (foruden kernefinansiering), projekter vedrørende våbenoverførsler til Afrika, våbenhandelstraktat — praktiske udfordringer og muligheder: 2,13 mio. SEK

— Small Arms Survey, Genève: 1 mio. SEK

— UN-ODA's regionale workshopper om fremme af gennemsigtighed i forbindelse med forsvarsmateriel: rapportering om overførsler af konventionelle våben og om militærudgifter: 600 000 SEK

— Revision af FN's register over konventionelle våben: 900 000 SEK.

Sida bidrog i 2009 til følgende projekter og organisationer:

— ARIAS Foundation: 11 mio. SEK (2009-2011)

— UN-LiREC: 12 mio. SEK (2008-2012)

— det parlamentariske forum vedrørende SALW: 4,6 mio. SEK (2008-2010)

— UNICEF's SALW-program: 15,5 mio. SEK (2006-2009)

— Saferworld: 12,6 mio. SEK (2006-2009)

— demobiliserings- og reintegrationsprogrammer via UNDP og UNICEF i Sudan: 60 mio. SEK (2009-2010) og via UNICEF i Colombia: 5 mio. SEK (2009)

— kontrol og overvågning af demobilisering og reintegration via OAS/MAPP i Colombia: 6,5 mio. SEK (2009)

— demobilisering og reintegration af børn i Uganda gennem Verdensbanken: 6 mio. SEK (2008-2010).

De svenske væbnede styrker bidrog i 2009 til følgende projekter og aktiviteter:

— deltagelse i et trilateralt (Sverige, Ukraine og Letland) ammunitionsdestruktionsprojekt i Ukraine

— finansiel støtte i 2008 til et UNDP-projekt, projektet vedrørende kontrol med og begrænsning af håndvåben, i Bosnien-Hercegovina (UNDP SACHIB). Støtten blev givet i 2008 og 2009

— den svenske Försvarshögskolan (SNDC) er beskæftiget med at opretholde og udvide et internationalt netværk af DDR-eksperter. Programmet omfatter uddannelse, oprettelse af netværk og internationale aktiviteter

— SNDC er medlem og i øjeblikket en af formændene i Den Integrerede DDR-uddannelsesgruppe (IDDRTG)

— der planlægges og gennemføres nu DDR-kurser i samarbejde med Folke Bernadotte-akademiet.

Desuden bidrog FBA i 2009 til følgende projekter og aktiviteter:

— medlem af Den Integrerede DDR-uddannelsesgruppe (IDDRTG) siden 2008 (Försvarshögskolan repræsenterede tidligere Sverige)

— støtte til integrerede standarder for afvæbning, demobilisering og reintegration (IDDRS)

— ansvaret for to DDR-kurser i henholdsvis Sandö, Sverige, og Barcelona

— FBA deltog også i en række DDR-arrangementer i Sverige i udlandet.

DET FORENEDE KONGERIGE

Saferworld fik midler til at bidrage til gennemførelsen af et toårigt projekt (fra april 2009) vedrørende et engagement med kinesiske statslige institutioner og aktører fra civilsamfundet om en bedre forståelse af, hvor vigtigt det er med en ansvarlig tilgang til overførsler af konventionelle våben, herunder konceptet med en international våbenhandelstraktat (ATT).

De tre hovedstrenge i dette projekt er politisk dialog, oplysning og forskning.

Levering af kernefinansiering til det regionale center vedrørende håndvåben (RECSA) for at forbedre samordningen af indsatsen mod spredning af ulovlige håndvåben og lette våben i De Store Søers Område, Afrikas Horn og de omkringliggende stater på grundlag af principperne, målene og målsætningen i Nairobierklæringen, Nairobiprotokollen og aftalen om oprettelse af RECSA.

Der blev også ydet finansiering til UN-ODA's regionale workshop om gennemsigtighed i forbindelse med konventionelle våben i 2009, som fandt sted i Dakar for de vestafrikanske stater. Workshoppen var koncentreret om gennemsigtighed i forbindelse med overførsler af konventionelle våben, tillidsskabende foranstaltninger og praktiske øvelser.

Det Forenede Kongeriges parlamentsudvalg om våbeneksportkontrol besøgte Kiev i maj 2009, efter at ukrainske parlamentarikere havde besøgt London i 2007. Hovedformålene er at skabe større gennemsigtighed og en mere effektiv parlamentarisk kontrol med Ukraines våbeneksport.

I juni 2009 bistod eksperter fra OSCE, Det Forenede Kongerige og USA med at tilrettelægge en sikker destruktion og bortskaffelse af 324 overskydende MANPADs i Cypern.

II.A.3. Deltagelse i eller afholdelse af internationale seminarer og konferencer

RUMÆNIEN

I marts 2009 afholdt Saferworld (britisk ngo) med det nationale eksportkontrolagentur (ANCEX) som medvært i samarbejde med EURISC-Fonden (rumænsk ngo) i Bukarest et regionalt seminar om mindskning af risikoen for omledning af internationale overførsler af håndvåben og lette våben.

Formålet med seminaret var at fastlægge god praksis og forbedre den internationale dialog om de bredt formulerede tilgange, som staterne anvender til at påvise og minimere specifikke risici for omledning af SALW til ikke-godkendte slutbrugere eller til ikke-godkendte endelige anvendelsesformål, herunder strategier for mindskelse af sådanne risici.

II.A.4. Andre initiativer

Fælles holdning til våbeneksport

EU fortsatte med kraftigt at tilskynde til, at der gøres fremskridt med hensyn til at styrke kontrollen med den lovlige overførsel af konventionelle våben, herunder SALW og ammunition hertil. Inden for rammerne af Gruppen vedrørende Eksport af Konventionelle Våben aflægger medlemsstaterne rapport om, hvordan fælles holdning 2008/944/FUSP gennemføres i deres nationale lovgivning; Bosnien-Hercegovina, Canada, Kroatien, Island, Montenegro og Norge har officielt tilsluttet sig den fælles holdning.

I overensstemmelse med EU's politik for åbenhed om våbeneksport og til gennemførelse af artikel 8 i fælles holdning 2008/944/FUSP noterede Rådet sig den 8. oktober EU's ellevte årsberetning om våbeneksport (EUT C 265 af 6.11.2009).

EU's initiativ til at forhindre ulovlig handel med SALW ad luftvejen

I første halvår af 2009 fortsatte EU med at gennemføre sit initiativ med henblik på at forhindre ulovlig handel med håndvåben og lette våben ad luftvejen, som det lancerede i 2007. De delegerede i CODUN og SITCEN drøftede på flere møder mulighederne for at forbedre effekten af initiativet og netværket af medlemsstaternes kontaktpunkter. Det blev også udførligt analyseret, hvor langt man var nået med gennemførelsen af initiativet, på ekspertmødet den 13. maj 2009, der var tilrettelagt af SIPRI, det tjekkiske formandskab og Sverige i fællesskab. SITCEN forelagde i 2009 en ny undersøgelse af spredningen af SALW ad luftvejen i Afrika syd for Sahara på grundlag af bidrag fra medlemsstaterne. Undersøgelsen foreligger i form af et fortroligt dokument, der skal anvendes af de relevante myndigheder i medlemsstaterne som et redskab til at forebygge ulovlig handel med SALW ad luftvejen.

EU's medlemsstater iværksatte også følgende aktiviteter på nationalt plan:

SPANIEN

Spanien stod for det sjette regionale seminar om håndvåben og lette våben, der fokuserede på fremtiden for FN's handlingsprogram og på udkastet til våbenhandelstraktaten, og som fandt sted den 16.-20. februar 2009 i uddannelsescentret i Cartagena de Indias (Colombia), samt det andet seminar om Genèveerklæringen om væbnet vold og udvikling, der blev afholdt den 20.-23. april 2009 ligeledes i uddannelsescentret i Cartagena de Indias som led i uddannelses- og bistandsprojekterne under det spanske agentur for internationalt udviklingssamarbejde (AECID) for landene i Latinamerika.

Spanien finansierede og deltog i en workshop om det internationale instrument om mærkning og sporing af SALW, der fandt sted den 24.-25. februar i Lima og blev arrangeret af Peru.

SLOVENIEN

Slovenien har udvekslet oplysninger med EU's medlemsstater om fysiske og juridiske personer med tilladelse til mæglervirksomhed, hvori der indgår våben.

Slovenien har en række bilaterale aftaler og organiserede aktiviteter med landene på det vestlige Balkan. Det slovenske politi har forbindelsesofficerer i Zagreb, Beograd og Podgorica.

Slovenien er medlem af SECI-centret. Det slovenske toldvæsen og politi deltager aktivt i disse projekter.

I 2008 og 2009 udarbejdede kriminalpolitiets efterforskningstjeneste en rapport om status med hensyn til ulovlig handel med våben i Slovenien. Den systematiske rapport indeholder alle oplysninger om straffelovsovertrædelser, hvori der er indgået ulovlige eller lovlige våben i Slovenien i de indberettede perioder, og om afsluttede straffesager ved retterne i Slovenien. Den indeholder også oplysninger om og en vurdering af situationen med hensyn til hændelser med våben (selvmord, sårede) og anvendelsen af lovlige våben i straffesager.

II.B. Deltagelse i arbejdet i internationale organisationer og regionale arrangementer vedrørende konventionelle våben, herunder navnlig håndvåben og lette våben

EU støttede fortsat gennemførelsen af FN's handlingsprogram vedrørende SALW, der stadig er grundlaget for den indsats, der gøres på globalt plan. Som forberedelse til det næste toårlige møde mellem staterne i 2010 og som optakt til gennemgangskonferencen i 2012 fortsatte EU med at fremme den fulde gennemførelse af FN's handlingsprogram vedrørende SALW i sine forbindelser med tredjelande. I denne mellemliggende periode er EU også begyndt at undersøge de særlige aktioner og projekter, der skal udvikles i synergi med UN-ODA og andre donorer for at styrke og forbedre gennemførelsen af de mest relevante internationale instrumenter på SALW-området. I første halvår af 2010 skal Rådet vedtage en afgørelse herom (jf. del II.A.1.1 for en nærmere beskrivelse af Rådets afgørelse).

Den åbne arbejdsgruppe, der er nedsat for at lette de videre overvejelser om gennemførelsen af anbefalingerne i FN's generalsekretærs 2008-rapport om ATT, mødtes to gange i 2009, henholdsvis i marts og juli.

EU var også i forreste linje i våbenhandelstraktatprocessen (ATT-processen) i 2009. EU-medlemsstaterne støttede enstemmigt det nye udkast til FN's Generalforsamlings resolution om ATT, der blev vedtaget på mødet i 1. Komité i forbindelse med FN's 64. generalforsamling i oktober 2009. Ifølge resolutionen, der fik støtte fra et overvældende flertal af FN-staterne, blev det besluttet at indkalde til en international konference om ATT i 2012, der vil blive forberedt af fem forberedende komitéer, som skal mødes i perioden 2010-2012.

EU fortsatte også med at involvere tredjelande og tilskynde dem til at støtte denne proces. EU-medlemsstaterne deltog aktivt i arbejdet på de to møder i marts og juli i den åbne arbejdsgruppe, der blev nedsat i 2009 for at lette de videre overvejelser om gennemførelsen af anbefalingerne i FN's generalsekretærs 2008-rapport om ATT.

Der blev fremsat indledende og afsluttende erklæringer fra EU, mens flere EU-medlemsstater bidrog væsentligt til de tematiske drøftelser om anvendelsesområdet, principperne og parametrene for en ATT. EU støttede fuldt ud vedtagelsen af statusrapporten for den åbne arbejdsgruppes to første møder, hvori det erkendes, at der er behov for en international indsats for at løse problemerne i forbindelse med den uregulerede handel med konventionelle våben og omledningen heraf til det ulovlige marked.

EU's engagement med hensyn til at fremme en kommende ATT over for tredjelande blev også bekræftet med vedtagelsen og gennemførelsen af Rådets afgørelse 2009/42/FUSP om fremme af processen hen imod en traktat om våbenhandel mellem tredjelande, som Rådet vedtog i januar 2009 (jf. del II.A.1.1 for en nærmere beskrivelse af Rådets afgørelse).

I 2009 styrkede EU også sit samarbejde med OSCE, bl.a. gennem deltagelse i de tematiske drøftelser i de relevante OSCE-organer om SALW og konventionelle våben. Rådssekretariatet deltog allerede den 22. september 2009 i mødet i OSCE's Forum for Sikkerhedssamarbejde om SALW, hvor EU's SALW-strategi blev forelagt for de deltagende OSCE-lande. Rådssekretariatet og Kommissionen har også etableret kontakter til OSCE's konfliktforebyggelsescenter med henblik på at undersøge mulige kommende EU-OSCE-initiativer på SALW-området.

EU's medlemsstater iværksatte også følgende aktiviteter på nationalt plan:

TJEKKIET

Tjekkiet deltager regelmæssigt i internationale organisationers og organers arbejde, hvor der bl.a. behandles problemer i relation til håndvåben og lette våben, ammunition og konventionelle våben, navnlig FN og OSCE samt NATO-aktiviteter og ordninger vedrørende SALW og konventionelle våben.

ESTLAND

Estland fortsatte i 2009 med at forbedre gennemførelsen af de eksisterende instrumenter vedrørende håndvåben og lette våben.

Medlemmer af det estiske forsvar, der deltog i fredsbevarende og fredshåndhævende operationer, destruerede håndvåben og lette våben.

Estland har tilsluttet sig de vigtigste internationale organisationer, som bl.a. deltager i aktiviteter vedrørende bekæmpelse af SALW-problemet. Estland deltager inden for disse rammer aktivt i de tematiske drøftelser. Repræsentanter for Estland deltager aktivt i en række internationale konferencer, kurser og seminarer om SALW-problemer, som afholdes af FN, OSCE, EU og andre internationale organisationer samt ngo'er. Estland støtter endvidere forhandlingerne om den internationale våbenhandelstraktat.

FINLAND

I 2009 deltog Finland fortsat aktivt i arbejdet i internationale organisationer og regionale arrangementer vedrørende SALW-relaterede spørgsmål (EU, FN, OSCE, NATO/EAPC og Wassenaararrangementet).

FRANKRIG

Frankrig bemærkede, at SALW nærmest slet ikke var nævnt i EU's aftaler med tredjelande med FUSP-dimension, og fik derfor vedtaget en artikel om SALW som en af de »politiske klausuler« under sit formandskab for EU-Rådet. Frankrig gik derfor i 2009 ind for, at der skulle tages hensyn til SALW i forhandlingerne om aftaler mellem Den Europæiske Union og tredjelande for at forbedre gennemførelsen af EU-strategien fra 2005 for bekæmpelse af ulovlig ophobning af og handel med SALW samt ammunition hertil.

Frankrig tilskyndede i Gruppen vedrørende Global Nedrustning og Våbenkontrol (CODUN) til gennemførelse af initiativet til bekæmpelse af ulovlig handel med SALW ad luftvejen. Det bidrog til, at SITCEN udarbejdede en liste over luftfartsselskaber, der kan være involveret i denne form for ulovlig handel. Det støttede det projekt, SIPRI fremlagde herom, efter det seminar, som Sverige i samarbejde med de tjekkiske formandskab for Den Europæiske Union arrangerede i maj 2009 om ulovlig handel med og ulovlige strømme af våben samt destabiliserende net.

TYSKLAND

Tyskland deltager aktivt i arbejdet i internationale og regionale organisationer samt i arrangementer vedrørende håndvåben og lette våben og ammunition hertil. Disse multinationale mekanismer omfatter især FN, OSCE, NATO og Wassenaararrangementet. Tyskland udsender regelmæssigt eksperter med henblik på vurderings- og evalueringsbesøg samt workshopper og seminarer, som afholdes inden for rammerne af disse organisationer. Tyskland støtter regelmæssigt politikken vedrørende SALW/konventionelle våben og gennemførelseskurserne på NATO-skolen.

UNGARN

Ud over det aktive samarbejde i EU-regi deltog Ungarn aktivt i arbejdet med SALW i internationale og regionale organisationer, så som FN, OSCE, Det Euro-atlantiske Partnerskabsråd og eksportkontrolordningen i Wien, Wassenaararrangementet.

LITAUEN

Litauen har forelagt følgende SALW-relaterede nationale rapporter og svar på spørgeskemaer for rapporteringsperioden 2009:

— Frivillig rapport i medfør af FN's SALW-handlingsprogram

— Oplysninger til FN-registret over konventionelle våben

— Årlig rapport i henhold til EU's adfærdskodeks for våbeneksport

— Årlige OSCE-oplysninger om import og eksport af SALW og om SALW, der er identificeret som overskud og/eller beslaglagt og destrueret i henhold til OSCE-dokumentet om SALW

— OSCE's spørgeskema om den nationale politik og/eller praksis og de nationale procedurer for eksport af konventionelle våben og teknologi i tilslutning hertil

— Regelmæssige rapporter om våbeneksport og eksport af produkter med dobbelt anvendelse i medfør af Wassenaararrangementet.

POLEN

Polen deltog aktivt i de SALW-relaterede processer inden for rammerne af en række internationale og regionale organisationer, så som FN, OSCE, EU og NATO.

SLOVAKIET

Slovakiet overholder alle de internationale forpligtelser, som De Forenede Nationer og OSCE har vedtaget. Slovakiet deltog også aktivt i arbejdet i disse internationale og regionale organisationer og eksportkontrolordninger. Slovakiet er desuden deltagende stat i Wassenaararrangementet om kontrol med eksporten af konventionelle våben og produkter med dobbelt anvendelse.

III.1. De Forenede Nationer

ØSTRIG

Østrig deltog i det tredje af de møder, der afholdes hvert andet år mellem deltagerstaterne i FN-handlingsprogrammet til bekæmpelse af ulovlig handel med SALW, og medfinansierede afrikanske udviklingsstaters deltagelse i dette møde.

Østrig fortsatte med at støtte processen med at gennemføre FN's handlingsprogram om SALW og har forelagt FN-Sekretariatet sine nationale rapporter for 2007 og 2008, herunder oplysninger om mærkning og sporing.

BELGIEN

Belgien bidrager gennem to eksperter til den FN-støttede ISACS-arbejdsgruppe (international standard for kontrol med håndvåben). Dette projekt skal udvikle et sæt internationalt accepterede og validerede standarder, som giver fagfolk og beslutningstagere omfattende retningslinjer for kontrollen med håndvåben og lette våben (SALW). Disse standarder skal give De Forenede Nationer, medlemsstaterne, internationale og regionale organisationer samt civilsamfundet mulighed for en mere effektiv beslutningstagning og programmering vedrørende SALW. Deltagerne i koordineringsaktionen vedrørende håndvåben (CASA) skal på grundlag af FN's erfaringer med udvikling af internationale standarder inden for minerydning og afvæbning, demobilisering og reintegration arbej